Autodefentsa ikastaroa antolatu dute emakumeentzat doan, Azkoitian

Nekane Larrañaga zinegotzia eta Kanku Anaitasuna elkarteko Rita Juaristi eta Juan Murillo. (Argazkia: Ainitze Agirrezabala)

Emakumeentzako ahalduntze ikastaroen barruan, Azkoitiko Udalak lau tailer antolatu ditu apiriletik ekainera bitarterako. Haietako bi, ordea, –lana bilatzeko coaching tailerra eta Genealogia feminista artearen historian– bertan behera geratu dira, taldeak osatzeko nahikoa herritarrek izena eman ez dutelako.

Nekane Larrañaga zinegotziak adierazi du “tamalez, egun batean bai eta hurrengoan ere bai”, emakumeen kontrako indarkeria “presente” dagoela. Kasu horiek “salatzeaz eta gaitzesteaz” gain, Larrañagak gaineratu du, indarkeria matxistarekin bukatzeko “lanean jarraituko” duela Azkoitiko Udalak. Zentzu horretan, herriko emakumeak animatu ditu autodefentsa ikastaroan parte hartzera: “Kanku elkarteari eskerrak eman nahi dizkiot, autodefentsa tailerra doan eskaintzeko prestutasuna agertu dutelako, eta ikastaroa eskainiko duen irakaslea emakumea izatea, gainera, aukera ezinhobea da”.

Udalak martxoan onartu zuen Emakumeen eta Gizonen arteko II. Berdintasun Planaren barruan antolatu dute emakumeak ahalduntzeko ikastaro sorta. Hain zuzen ere, hil honen 12an abiatuko da emakumeentzako autodefentsa ikastaroa, Kanku Anaitasuna elkarteko Rita Juaristik gidatuta, doan. Hileko bigarren larunbatetan izango dira eskolak Elkargunean, 10:00etatik 13:00etara, eta urte bukaera arte luzatuko da tailerra. Autodefentsa tailerrean izena emateko azken eguna maiatzaren 11 izango da, udaletxeko harrera bulegoan.

Ibilbide “oparoa” du Juaristik: besteak beste, karate eta defentsa pertsonalean tituluduna da, 25 urte daramatza arte horiek irakasten eta epaile lanetan ere aritzen da. Gipuzkoako Karate Federazioko kidea da eta 4 dan maila du.

Kanku elkartearen sortzaile eta karate irakasle Juan Murillok aurreratu du ikastaroa neska kozkorretatik hasi eta adin guztietako emakumeentzat dela. Ikastaroa “praktikoa, erabilgarria eta eraginkorra” izango dela adierazi du Murillok, eta gaineratu du, “alde fisikoa lantzeaz gain, mentala ere garatuko” dutela ikastaroan: “Animaliei bezala pertsonoi ere intuizioak ohartarazten digu arriskuan badgaude, eta erasotuak izan gaitezkeen egoera batean onik ateratzeko baliabideak erakutsiko dizkiegu emakumeei saio horiei esker”.

Autoestimua lantzeko saioak

Emakumeentzako ahalduntze ikastaroen baitan, autoestimua lantzeko lau saio eskainiko ditu Miriam Herbon psikologoak, ekainean. Asteazkenetan izango dira jardunaldiak Elkargunean; ekainaren 6an, 13an, 20an eta 27an, alegia. Ikastaroan parte hartu nahi dutenek izena emateko azken eguna hil honen 25a dute, eta horretarako udaleko harrera bulegora joan behar dute edo berdintasuna@azkoitia.eus helbidera mezua idatzi. Langileek 18 euro ordaindu beharko dute autoestima lantzeko tailerra; langabeek, aldiz, 12 euro.

Bi ikastaroen inguruko informazio gehiago jakiteko interesa dutenek Azkoitiko Udalera deitu dezakete –943 85 71 74 telefono zenbakia– edo berdintasuna@azkoitia.eus helbidera idatzi.


Los Planetas, Delorean eta The Wailers, Donostiako Aste Nagusian

Abuztuaren 14tik 21era izango diren doako kontzertuen egitaraua aurkeztu du gaur Udalak. Aipatutako taldeak ez ezik, Los Suaves, Maldita Nerea, Betagarri, Loquillo eta Kiko Veneno ere arituko dira.

Donostiako Udalak abuztuaren 14tik 21era bitartean Gipuzkoako hiriburuko Aste Nagusian egongo diren doako kontzertuen egitaraua aurkeztu du gaur. Aipatutako egunetan estilo ezberdinetako bakarlariak eta taldeak bilduko dira Saguesen, 23:45etik aurrera.

Los Planetas taldea izango da bertatik pasatuko den lehen taldea. Estudioko zortzigarren lana atera berri duen talde honek, abuztuaren 14an joko du Donostian. Egun bat geroago, Delorean talde zarauztarra arituko da bertan eta astelehenean, abuztuak 16, The Wailers reggae taldearen txanda izango da.

Abuztuaren 17rako Los Suaves talde mitikoaren zuzenekoa iragarri dute eta Maldita Nerearen esku geratu da abuztuaren 17ko gaua girotzea.

Ostegunean (abuztuak 19) ska doinuek aginduko dute, Betagarri talde gasteiztarraren laguntzarekin, eta ostiralean Loquilloren musika entzungo dugu.

Amaitzeko, aipatu beharra dago, abuztuaren 21ean, Kiko Venenok itxiko dituela 2010eko Donostiako Aste Nagusiko kontzertuak.


Babes ofizialeko etxea erosi ala alokatu? Aukera bakarra, Etxebiden

Orain arte Etxebiden izena eman duten 80.853 pertsonek bi aukerak eskatu zitzaketen, baina, hemendik aurrera, erosi edo alokatu hautatu beharko dute.

Etxebiden izena eman duten 80.853 pertsonek gutun bat jasoko dute hurrengo egunetan, babes ofizialeko etxebizitzen eskaera eguneratzeko, araudia aldatu egin baita.

Hemendik aurrera, babes ofizialeko etxea erosi edo alokatu nahi duten hautatu beharko dute, eskaera egitean. Orain arte, bi eskaerak egin zitezkeen. Ekainaren 10 arteko epea izango dute eskaera gaurkotzeko.

Etxebidetik azaldu dutenez, gainera, etxebizitza eskaera hiru herritarako egin daiteke: eskatzailea erroldatuta dagoen herrirako, lan egiten duen herrirako eta berak nahi duen beste baterako.

Eskaera Etxebideren webgunean gaurkotu daiteke, eta, eskatzaileek jasoko duten gutunean, posta elektroniko helbide bat helarazteko eskatuko diete.


Alzheimerraz ipuin kontalaria ariko da gaur Olaberrian

OLABERRIA // Olaberriko Kulturaldian bi ekitaldi izango dira, aste honetan. Gaur, Nor zara? ipuin kontaketa egingo du Miru kontalariak, Alzheimerra ardatz, Ihurren 17:45ean. Zeba abesbatzak azken kantaldia egingo du, igandean. Taldea desegingo dute, eta agurreko kontzertua da. Kultura mahaiak, bestalde, atzo zuen San Joan jaiak presatzeko bigarren bilera.


Aitor Biain: "Bigarren sariak gaziak dira, baina hau oso gozoa da"

Ganbara abesbatza bigarren sariarekin itzuli zen San Vicente de la Barquerako (Kantabria) lehiaketatik. Azken urte eta erdian egindako lanaren "emaitza" dela diote taldeko kideek, eta "lehen saria izango balitz bezala" hartu dutela. Aitor Biain zuzendaria oso pozik dago sariarekin eta, batez ere, taldeak egindako lanarekin. Haren berbak dituzue jarraian.

Puntu erdiko aldearekin bakarrik irabazi zuen Las Palmasko Ainur abesbatzak.

Sariak banatu ondoren epaimahaiko kideek esan ziguten bi taldeen arteko berdintasuna erabatekoa izan zela. Eurek zapatuko lana baloratzen dute, eta gauerako hartzen dute erabakia. Oraingoan, domeka eguerdian erabaki zuten. Berdinketa zen nagusi, horregatik puntu erdiko aldea bakarrik.

Bai, baina berdinketa egon arren, Ainur taldeari eman zioten sari nagusia. Bigarren saria gazia izaten da, normalean.

Bai, hala da. Baina, oraingo honetan, bene-benetan, lehen saria izango balitz bezala hartu dugu. Oso pozik gaude egindako lanarekin. Bigarren saria da, bai, baina gozoa, eta guretzat behintzat, beharrezkoa. Taldearendako ezinbestekoa zen.

Berdinketa bi abesbatzaren artean, baina abesbatza ezberdinak.

Oso bestelako taldeak gara. Las Palmasko taldea oso espirituala da eta 20 kide ditu. Gu askoz gehiago gara, eta soinu ezberdina dugu.

Epaimahaiak zuen soinua azpimarratu zuen nagusiki.

Hala esan ziguten. Soinu naturala, dotorea eta fina lortu genuela, kontralto eta baxu oso onak ditugula, eta kimika handia dugula ere bai. Berba horiek oso aberasgarriak izan dira guretako. Bide berria hasteko inflexio-puntua zen San Vicente de la Barquerako lehiaketa. Aurrera egiteko oso baliagarria izango zaigu bigarren saria.

Eszenaratzea ere zaindu duzue: arrantzale jantzita irten zineten.

Ganbara abesbatzak beti zaindu du asko eszenaratzea. Kantuak belarrietatik sartu behar du, baina baita begietatik ere. Bestela, diskoa entzuten zaudela ematen du. Espresibitatea, mugimenduak... guztia da inportantea entzuleengana heltzeko.

Azken urte eta erdian aldaketa handiak izan dituzue taldean.

Hala da. Zuzendari aldaketa, kide batzuek taldea utzi eta berriak hasi dira. Ganbara Gazteko bost kide gurekin hasi dira. Lan handia egin dugu: ahotsak afinatu eta elkarren artean enpastatu, talde dinamikara itzuli, talde giroa sortu... Guretzat, erronka zen, eta gainditu egin dugu.

Hutsetik hasi zarete lanean?

Hutsetik ez, taldearen oinarria bera da aurretik zeuden kideetako batzuk daudelako. Baina taldeari aurpegia aldatu diogula esango nuke.

Lehengo Ganbara buruan duenak oraingo Ganbara entzunda, aldaketa asko nabarituko ditu?

Ez. Taldeak bide bera segituko du. Gure ezaugarri nagusia soinua da: soinu naturala dugu. Esteban Urtzelai zuzendari egon den 12 urteetan soinu berezia lortu dugu, eta mantendu egingo dugu.

Kide eta aurpegi berriak daude. Hori da dugun ezberdintasun nagusia.

Aurpegi berri horien artean Ganbara Gazteko bost kide daude.

Hori zen beste helburuetako bat. Atzetik datozen abeslari gazteei leku egitea. Oraingoz, Ganbara Gazteko bost kide daude gurekin, eta oso pozik daude. Lan ona egin dute, eta ondo egokitu dira taldera.

Etorkizuna bermatuta dauka Ganbarak?

Bide onetik goazela esango nuke. Neska-mutiko askorekin dihardugu lanean eta haiei abesbatza nagusira salto egiteko aukera eman behar diegu.

Lehen lehiaketan, bigarren saria. Presio handiegia?

Lan handia egin dugu, baina oso zaila da lehiaketa guztiak irabaztea. Sari hau bultzada izugarria da guretako.


SORTUren birfundazio prozesua abiatzera doa Soraluzen

SORTUren birfundazio prozesua abiatzera doa Soraluzen ere. Oinarri sozial zabalenarekin egitea du helburu Soraluzeko talde sustatzaileak. Prozesua akreditazio bidezko parte hartzearekin garatuko dute, aurrez aurreko eztabaida guneez gain on-line bidezkoak ere sortuko direlarik.

Ponentzien inguruko bozketak azaroaren 5ean hasiko dira. Birfundazio prozesuaren nondik norakoak behar bezala azaltzeko, AURKEZPEN BATZARRA egingo da azaroaren 4an, 19.00etatik 19.45tara bitarte erakusketa gelan. Akreditazioak norberak on-line egiteko aukeraz gain, azaroaren 4ean (ostirala) eta 5ean (larunbata) gune bat ezarriko da aukera erraztuz.


Argentinako Necocheara joateko deialdia ireki da

Buenos Aires probintzian (Argentina) dago Necochea, eta bertako Euskal Etxeak lotura haundia du Euskal Herriarekin.

2004an jarri zuten martxan Hator Hona proiektua, eta ordutik, 60 gazte euskaldun inguruk hartu dute parte bertan. Helburua argia da: Euskal Herritik Argentinara joaten diren gazteek euskal kulturaren transmisioan laguntzea.

Baldintza bakarra, euskal kultura transmititzea

Hator Hona proiektuarekin bultzatzen dena da Euskal Herritarrek denboraldi bat Necocheako Euskal Etxean pasatzea, bertan euskal kulturarekin lotura duen zer edo zer bertakoei erakusteko.

Euskera, euskal musika, euskal dantzak, euskal gastronomia edota euskal kirolak ezagutzen badituzu, eta horien berri ematea gustatuko balitzaizu, hauexe duzu aukera. Ez da titulurik behar. Erakusteko eta esperientzia berri bat bizitzeko gogoa besterik ez dira behar.

Oraindik konfirmatzeko zain badaude ere, Argentinako egonaldia uztailaren 18tik abuztuaren 10era bitartekoa izango da.

Nork bere bidaia ordaindu behar du, baina hango egonaldia doan izango da.

Izen-ematea zabalik

Proiektuan parte hartu nahi dutenek izena emateko aukera zabalik dute dagoeneko, apirilaren 20ra arte. Horretarako, Necocheako blogean dagoen izen-emate orria bete behar da: http://hatorhona.blogspot.com.es/. Arazorik sortuz gero, harremanetan jarri helbide honetara idatzita: inakibilbao@yahoo.es. Eta informazio gehiago nahi duenak Necocheako Euskal Etxeko webgunea ikusi dezake: euzkoetxea.com.ar.

Parte hartu nahi dutenek bete behar dituzten baldintzak gutxi dira: 18 eta 30 urte bitarteko euskaldunak izatea, euskal kulturaren inguruko zerbait erakusteko gogoa izatea, eta Necochearako bidaia bere poltsikotik ordaintzea.

Gainontzean, han egin beharreko denboraldian Euskal Etxeko jendeak hartuko ditu boluntarioak etxean.


Mendi irteera egingo dute Izadi Zaleak taldekoek igandean

MENDIA // Zerain-Aizpea-Larrondo ibilbidea antolatu dute iganderako Izadi Zaleak mendi elkarteko kideek. LH3tik aurrerako haurrak bakarrik joan ahal izango dira, eta adin horretatik beherakoak guraso edo arduradunarekin. Igandean irteera ordua 08:30ean izango da eta Izadi Zaleak elkartetik atera eta 14:00ak aldera itzuliko dira.


Xera sarirako hautagaiak proposatzeko epea ireki dute

Otsailaren 15era arte egongo da

proposamenak egiteko epea irekita bi herrietako udaletxeetan


Beltran de Heredia: 'Ertzaintzak hanka-sartzeez ikasi eta hobera egin du'

Segurtasun sailburuak Legebiltzarreko batzordean agerraldia egin du, EH Bilduk eskatuta, Cabacas auziaren epaia aztertzeko. “Gezurretan” aritzea leporatu dio Manuel Cabacasek Beltran de Herediari.

Iñigo Cabacasen hilketaren ondotik Ertzaintzak “hanka-sartzeez ikasi” egin duela ziurtatu du gaur Estefania Beltran de Heredia Eusko Jaurlaritzako Segurtasun sailburuak. Beltran de Herediaren ahotan, Ertzaintzak “hobera” egin du eraldaketa sakona aurrera eraman ondoren, “antzekorik berriz ez gertatzeko”.

Segurtasun sailburuak Eusko Legebiltzarreko batzordean agerraldia egin du, EH Bilduk eskatuta, Cabacasen hilketaren inguruko epaia aztertzeko. Gomazko pilota batek Athleticeko jarraitzaile gaztea hil zuen Ertzaintzaren karga batean, 2012an, Bilbon.

Sententziaren berri izan eta egun batzuk geroago, Jorge Aldekoa Ertzaintzako buruzagiak dimisioa eman zuen. Aldekoak lekuko gisa deklaratu zuen epaiketan. Gertakariak jazo zirenean Bilboko polizia-etxearen arduraduna zen Aldekoa.

Duela sei urte kargura heldu zenean, ordena publikoaren kudeaketa eta antolakuntza egitura aldatzeko prozesuarekin aurrera jarraitu zuela errepikatu du sailburuak.

Horrela, Brigada Mugikorraren ekiteko moduak aldatu direla azaldu du Beltran de Herediak. Desordena publiko egoeratan protokolo berri bat martxan jarri dute, zuzenean arau-hausleen aurka egiteko, “zehar-kalteak” murrizteko.

“2012ko abendutik ez dira berriro gomazko pilotak erabili, hori da aldaketaren ikur”, gaineratu du.

EH Bilduk ikerketa oztopatzea leporatu izana kritikatu du sailburuak. “Guztiz faltsua da”, epaitegiek eskatutako “informazio guztia Sailak igorri duela badakite”, erantsi duenez.

Informazioa desitxuratzea eta “erdizkako egiak” erabiltzea egotzi dio Beltran de Herediak koalizioari. “Elkarbizitza, elkarrizketa eta normalizazio” egoera baterantz bidea egin beharko lukeela iradoki dio ezker abertzaleari. Aldekoaren dimisioari dagokionez, “keinuak haren figura goratzen” duela esan du sailburuak.

Manuel Cabacas: "Aurpegira gezurra esan diezadala, ausartzen baldin bada"

Manuel eta Josefina Iñigoren gurasoek agerraldia alboko areto batetik jarraitu dute. Jone Goirizelaia abokatu eta EH Bilduko legebiltzarkideak lagundu ditu.

Sailburuak amaitu duenean, “gezurretan” aritzea egotzi dio Manuel Cabacasek Beltran de Herediari, epaileari frogak ukatu zizkiolako, ez ziolako justiziari lagundu eta guzti honetan ETA nahastu nahi izan duelako.

Familiak Gasteizko Ganberan agerraldia egitea eskatuko duela iragarri du Iñigoren aitak. “Aurpegira gezurra esan diezadala, ausartzen baldin bada”, adierazi du.

Iñigoren gurasoak elkarretaratzea egin duten manifestariak agurtzen, Eusko Legebiltzarraren aurrean, Gasteizen. Argazkia: EFE

Julen Arzuagaren (EH Bildu) hitzetan, sententzia “gogorra Sailarentzako kolpe” bat da; are gehiago, ikerketa “eskasaren” eta Segurtasun Sailaren “erabateko porrota” da.

Cabacasen heriotza “Ertzaintzaren historian krisirik larriena” izan dela onartu du Iñigo Iturratek (EAJ). Ertzaintzari “kalterik handiena egin dion gertakaria” izan dela gaineratu du jeltzaleak.

Auzian erantzukizun politikoak daudela uste du Edurne Garciak (Elkarrekin Podemos), Poliziaren eredua esparru politikoan erabakitzen delako. Ertzaintza barruan ikerketa “eskasa” izan dela erantsi du.

Patxi Lopezen legealdian martxan jarritako protokoloen hobekuntza goraipatu du Alexia Castelok (PSE-EE).

“Ertzaintzaren aurka” egiteko auzia “politikoki” erabili izana deitoratu du Nire Llanosek (PP), baina Aldekoa “justiziaren jomuga” zenean Ertzaintzako buruzagi izendatu izana aurpegiratu dio sailburuari.

Elkarretaratzea egin dute Eusko Legebiltzarraren aurrean, Gasteizen. Argazkia: EFE


Izena, gaur arte

Kanika Aisialdi Taldeak zehaztu du egitaraua: urriaren 6an hasiko da ekintzekin, eta gaurkoa da izena emateko azken eguna: https://labur.eus/KanikaIzenEmateak18_19.


Gurutzearen bidegurutzea

'Elefante blanco'

Zuzendaria: Pablo Trapero. Aktoreak: Ricardo Darin, Martina Gusman. Herrialdea: Argentina. Iraupena: .

Pablo Trapero argentinarra tematuta dago bere herrialdeko kronista soziala izatearekin. Lehen filmetik —horren harrera beroa izan zuen Mundo grúa— zazpigarren honetara, Argentinako alderdi ezkutuena pantailaratzen saiatu da. Ikuspuntu eta gai diferenteak baliatuta, horrek ematen du bere bokazioa.

Patagoniako lurralde infinituez eta itsasoa zeharkatzen duten balea eta pinguinoez harago, populazioaren zati handi batentzat Argentinako egunerokoak oso kolore beltza du. Sanchis y Jocanok Donostiaz zioten moduan, kronika horrek ez du zerikusirik udara pasatzeko ematen dizkiguten mapa zikin horiekin.

Pelikulaz pelikula, Traperok txirotasunari, bazterkeriari eta bidegabekeriari luzatu die begirada, betiere istorio bat kontatzen ari dela ahaztu gabe. Kronista konprometitu askoren akatsa izaten baita hori, aldarrikapen soziala edo alde borrokalaria lehenestea, narrazio koherente eta interesgarriaren kaltetan. Orain arte, zuzendari argentinarrak ongi jakin izan du arrisku hori saihesten, eta gaur egun zinez eskertzekoa da salaketa ahaztu gabe istorioak egituratzen eta garatzen dituen filmak aurkitzea.

Horretarako, teknika berezia baliatu du: zinema soziala beste genero batzuekin uztartzea, batez ere thrilerrarekin. Nahasketa horrek erritmo bizia eta sakontasuna ematen die haren filmei, topikoetan erori gabe. Oraingoan, bat-egite horrek aldaketa nozitu du. Haren aurreko Carancho-ren aldean, Elefante Blanco-k askoz gehiago landu nahi izan du istorioaren alde soziala, eta horiek guztiz desagertu ez badira ere, bigarren mailan gelditu dira osagai beltzak.

Ohikoak dituen plano-sekuentzia luzeak baliatuta, gauza asko kontatu nahi ditu Traperok, gehiegitxo. Konpromiso etiko eta soziala, erlijioaren —eta, bereziki, Eliza Katolikoaren— rola gaur egungo gizartean, betiereko galtzaileen itxaropen eta bizi-grina, bata bestearen alboan dauden mundu guztiz konpartimentatuak... Horietan guztietan, tonu neurtua eta errespetuzkoa erabiliko du Elefante Blanco-k; nolabait garai bateko eztabaida antzuak gainditutzat eman ditu. Honako hau ez da ideia potoloen inguruko pelikula, iraupenaren erretratua da. Filmak ez ditu soluzio magikoak eman nahi, baina argi utziko du nekeza dela borrokatzea. Baina, akaso, hobe al da mutu gelditzea?


Gasteizko eraikin bat kaltetu da hiru edukiontzik su hartu ostean

Gertuko saltoki batek eta hainbat telefonia kablek ere jasan dituzte kalteak.

Gasteizko Arriagako Atea kaleko eraikin bat kaltetu da gaur goizaldean hiru edukiontzik su hartu ostean. Honez gain, gertuko saltoki bat eta hainbat telefonia kablek ere kalteak jasan dituzte.

Arabako suhiltzaileek ostegun honetan jakinarazi dutenez, sutea goizeko 02:30 inguruan hasi da. Hasiera batean Arriagako Atea kaleko bi edukiontzi hasi dira su hartzen, eta honen ondoren, beroaren eraginez beste edukiontzi batek ere su hartu du

Sutearen ondorioz, kale horretako 39. atariak kalte larriak jasan ditu, baita aireko telefonia kableek, eraikinaren aurrealdearen zati batek eta lehenengo solairuko kristalek ere. Portale horren alboko saltoki bateko kristalak ere pitzatu egin dira.

Suhiltzaileek ordubete inguru behar izan dute sua kontrolatzeko. Oraindik ez dago argi sua nahita eraginda izan den edo norbaitek nahi gabe zigarro bat botata sortu duen.


2017ko Berotegi Efektuko Gasen Udal Inbentarioa: datu esanguratsuenak


Uraren kudeaketa publikoaren alde mobilizatu da Txotxa taldea Maulen

Zuberoako Ur Edangarriaren Sindikatuaren baitan diren herrietan Lagun enpresa pribatuak kudeatu du orain arte, azpi kontratuan, uraren kudeaketa guztia. Asteartean sindikatuko hautetsiak enpresako ordezkariekin Maulen biltzekoak zirela jakinik, Txotxa taldeko kideek mobilizazio bat antolatu zuten uraren kudeaketa publikoa aldarrikatzeko.

• Serge Arcouet. Baionako axuanta, uraren kudeaketaren arduraduna: “Nik zinez nahi nuke uraren kudeaketa publikoa izatea”

Iaz sortu zen herritar talde bat, Zuberoan, herri mugimendua berpizteko intentzioz. Hastapenetik uraren kudeaketari zentralitate handia eman diote, beste hainbat gai baztertu gabe. Asteartean, Txotxa izena harturik elkartu ziren Zuberoako Ur Sindikatuaren egoitzaren aitzinean, jakin zutelako bertan bilduak zirela hautetsiak eta Lagun enpresa pribatuko ordezkariak. Xiberoko Botza irratiaren mikroan, Egoitz Urrutikoetxea taldeko kideak oroitarazi zuen berriki bi bilkura publiko antolatu dituztela (Maulen eta Atharratzen) “eztabaida zabaltzeko eta jendea jakinean ezartzeko. Hor jokoan dena da antolaketa pribatuak segituko duenez edo antolaketa publiko batera igaranen denez. Hori da galdetzen duguna”.

Urte hastapenean Euskal Elkargoak uraren kudeaketaren eskumena hartu zuenez eta Lagun enpresaren kontratua burura heltzen ari denez, hautetsiek deliberatu beharko dute sistema berean segitu nahi dutenez -enpresa pribatuari kudeaketa azpi kontratatuz alegia- edo, hautetsi batzuek ere nahi luketen bezala, uraren konpainia publiko berri batera pasa. Txotxa taldeko kideek ez zuten, haatik, astearteko bilkuraren aipagaien berri ukan.

Txotxa taldeak, bere aldetik, webgune bat ere sortu du informazioa zabaltzeko eta ur kudeaketa publikoaren aldekoen izenpedura bilketa bat abiatzeko ere.


«Iaz, askorentzat Vicente zen faborito, eta irabazi egin nion»

Maila nagusiko lau txapel dauzka jada Aitzol Atutxak, jokatu diren azken laurak, hain zuzen. Bosgarrena jarraian irabazi nahi du etzi, baina badaki oso gertu duela Iker Vicente. Baikor dago, hala ere.


Hildako bat eta zauritu bat Mallorcan balkoi batetik jausi ondoren

20 urteko gaztea Obelisco hoteleko bosgarren solairutik erori eta jarraian hil da.

20 urteko turista gazte bat hil da Mallorcan ostegun goizaldean Palmako hotel bateko bostgarren solairutik erori ondoren, 061 Emergentzia Zerbitzuko arduradunek Europa Pressi azaldu diotenez.

Gertakaria 06:25etan gertatu da, oraindik jakin ez diren arrazoiengatik 20 urteko gaztea Obelisco hoteleko bosgarren solairutik erori denean. Kolpeen eraginez jarraian zendu da.

Lekura 061eko Zainketa Intentsiboetako Unitate mugikor bat gerturatu da, baina ezin izan dute mutilaren bizitza salbatzeko ezer egin, heldu direnerako hilda baitzegoen.

Aldi berean, 20 urteko beste gazte bat larriki zauritua suertatu da ostegun goizaldean, Mallorcako Magaluf herriko hotel bateko hirugarren solairutik jausi ondoren.

Kontusio larriak

Gaztea Torrenova kalean dagoen Sotavento Hoteleko hirugarren solairutik erori da 23:45etan, eta erorketaren ondorioz zauri larriak ditu.

Gertakariaren lekura ZIUko anbulantzia bat eta Oinarrizko Bizi Euskarrirako beste bat hurbildu dira, eta gazteak behar zuen arreta eman ostean Palmako Son Espases Ospitaleko ZIUra eraman dute.


LABek "lehentasunezko" jo du zerga iruzurraren aurkako borroka

Sindikatuaren arabera, egungo zerga sistemak hiru gabezia "nabarmen" ditu: ez da behar beste biltzen, atzeraldietan ahultasun "handia" du, eta zerga ahaleginen banaketa "bidegabea" da.

LABek uste du zerga politikak erdigunean jartzea dela "premia handieneko" lehentasunetako bat, errenta eta aberastasuna hobeto banatzeko. Ohartarazi du ekonomia hazkundeko urteetan pilatutako "ezberdintasun sozialak" larriagotu egin direla krisialdian, eta beharrezkoak direla esku hartze publiko irmoak: "Egungo zerga sistema ez da eraginkorra, eta atzerakoia da". Zerga politika, justizia sozialaren zerbitzura txostena aurkeztu du eguerdian LABek. Agerraldian parte hartu dute Bea Martxueta LABeko Politika Sozialetako idazkariak eta Rafa Izquierdo LABeko ekonomialariak. Besteak beste, azaldu dute zerga iruzurraren aurkako borroka indartu behar dela. "Diru bilketaren handitzea ez daiteke langileriari zergak areagotzean oinarritu; jadanik neurriz gaineko ahalegina jasaten du, PFEZarekin eta BEZarekin".

Egungo zerga sistemari hiru gabezia nagusi ikusten dizkiote: behar beste diru ez duela biltzen, atzeraldietan ahultasun "handiegia" duela eta zerga ahaleginen banaketa bidegabea dela. Behar beste diru ez dela biltzen azaltzeko zerga presioari buruzko adierazlean oinarritu da LAB. Ratio horrek adierazten du lurralde jakin batean zerga bidez lortu diren diru sarreren proportzioa zenbatekoa den, haren ekonomiak sortutako aberastasunarekin alderatuta (BPG). Bada, 2013. urtean BPGaren %29an kokatu zen Hego Euskal Herrian. Europako Batasuneko batez besteko zerga presioa baino hamar puntu beherago. Krisialdia hasi zenetik, gainera, behera egin du zerga presioak, bi puntu inguru 2007tik.

LABen arabera, bilketan galerak egon izana ezin zaio egotzi atzeraldiari soilik, zenbait erabaki "oker" hartu direla uste baitu. 2008. urtean ondarearen gaineko zerga kendu izana aipatu du, adibidez. Beste zenbait politika ere ez zaizkio egokiak iruditzen: "Zeharkako zergen garrantzia gero eta handiagoa da". Nabarmendu du pertsona orori berdin ezartzen zaizkiola zerga mota horiek, edozein egoera ekonomiko dutela ere: "Zergadun bakoitzaren zerga zamak progresiboki handitu behar lirateke, gehiago daukanak gehiago ordain dezan".

Horren haritik, lehentasunezko jo du zerga iruzurraren aurkako borrokak indartzea: "Bi helburu beteko genituzke: eskuragarri dauden baliabide publikoak handitzea eta zerga sistemaren ekitatea hobetzea".


Zozkatu ditu Maxixatzenek 'Etxeko saltsak' antzezlanerako sarrerak

Zapatu arratsaldeko 'Etxeko saltsak' antzezlana ikusteko lau sarrera zozkatu ditu Maxixatzenek bere bazkideen artean, Udalaren laguntzarekin. Hona hemen irabazleen izen-abizenak:

Honako bi bazkide hauek eskuratuko dituzte sarrerak: Silvia Etxanizek eta Maite Kaperotxipik. Lehiaketan parte hartzeko erantzun zuzenak hauek ziren: Mikel Laskurain, Ane Gabarain, Aitziber Garmendia eta Aitor Fernandino.

Irabazleek Baztartxoko leihatilan jaso beharko dituzte sarrerak antzezlanaren egunean, 19:30ak baino lehen.

Asko izan zarete zozketan parte hartu duzuenak, eta mila esker guztioi!

Irabazleok, berriz, gozatu emanaldiarekin.


Alokairurako eta emantzipatzeko diru laguntzen proposamena egin dugu

Etxebizitza oinarrizko eskubidea izanagatik, zumaiar askoren kasuan eskubide hau ez da betetzen.

Proposamen honen helburua da zumaiarrei alokairua ordaintzeko diru laguntzak ematea. Alde batetik, herrian alokairuaren aldeko apustua eta kultura sustraitzeko. Baina, batez ere, alokairuan bizitzeko aukera egiten duten herritarrei hautu horrek bizitza duina izateko duten eskubidea ez ukatzeko. Etxebizitza eskubide unibertsala dela ulertzen delako, eta edozein pertsonaren bizi-proiekturako gakoetako bat.

Azkenik, aipatu behar da diru laguntza hauek ez dituztela gizarte bazterkeria arriskuan dauden herritarrentzako jada indarrean dauden beste laguntza batzuk ordezkatuko.

Maiatzako batzordean lehen zirriborroa aurkeztu genuen, eta uztaileko plenoan sartzeko asmoa geneukan, baina beste batzorderik ez denez deitu udal gobernuaren partetik, Udaleko erregistroan sartu dugu, plenoan eztabaidagai izan dadin.

Hemendik plenora egin bitartean, herritarrekin bilera ireki bat egingo dugu, proposamen hau azaltzeko eta beraien ekarpenekin osatzeko. Udalean ordezkaritza daukaten beste alderdi politikoekin ere adostu nahi dugu gai hau.

Hala ere, neurria aurrera aterako bada eta zumaiarrek laguntza jasoko aukera izango badute, ezinbestekoa izango da uztaileko plenoan EAJk eta PSEE-k kontra ez bozkatzea. Saiatuko gara beraiekin adosten, eta espero dugu bi alderdi horiek ere zumaiarren aldeko erabakiei ematea lehentasuna neurri honekin, proposamena nork egin duen begiratu gabe.

Bilera irekia, uztailaren 5ean, asteazkenean

Herritarrekin bilera irekia uztailaren 5ean egingo dugu (hurrengo asteazkenean), Alondegian.


Surfa: Aritz Aranburu, WCT-rako azken trenaren bila

Zarauztarra WQS zirkuituko azken bi probetan arituko da ostiraletik aurrera Hawain, datorren denboraldian munduko 32 surflari onenen artean egoteko asmoarekin, alegia, WCT zirkuiturako sailkatzeko.

Aritz Aranburuk WQS zirukuituko azken txanpari ekingo dio ostiraletik aurrera. Oraindik ere WCT zirkiutuan sartzeko aukerak ditu zarauztarrak eta horixe bera izango da bere helburua, 32 surflari onenen taldera heltzeko behar dituen puntu adina biltzea azken bi probetan.

Hawain izango du lana zarauztarrak, azken bi probak bertan egingo baitira. Azken egunetan etxean izan da Aranburu atsedena hartzen eta baita entrenatzen ere, izan ere, erronka zaila edukiko baitu datozen egunetan, puntu askotxo bildu behar baititu.

Aritz Aranburu ez zen ondo aritu aurreko bi probetan, baina Reef Hawaiian Pro (azaroaren 12tik 24ra Alii&' || 'nbsp;Beachen) eta O''Neill&' || 'nbsp;World Cup (azaroaren 25etik abenduaren 6ra arte&' || 'nbsp;Sunset&' || 'nbsp;Beachen) lehiaketetara ilusioz gainezka iritsiko da zarauztarra, posiblea baitzaio 32 surflari onenen taldera itzultzea.&' || 'nbsp;


2015eko Altsasuko kintoen erreginei elkarrizketa

Nerea Navarro eta Idoia Jimenezi elkarrizketa 2015eko Altsasuko kintoen 1. eta 2. erreginak


Dantzaz konpainiak koreografia batekin jantziko du suhiltzaileen egoitza zaharra

Dantzaz konpainiako dantzariak. (Argazkia: Jose Usoz)

Asteazkenean, ostegunean eta ostiralean herritarrek euren lana ikusi ahal izango dute, 17:00etatik 18:00etara.

Dantza herritar guztiengana eta espazio guztietara helarazteko apustuari eutsiko dio Dantzaz konpainiak. Oraingoan Easo kaleko suhiltzaileen egoitza zaharrean ari da lanean. Eraikin honetarako koreografia bat prestatzen ari dira Hilde Koch koreografo donostiarraren zuzendaritzapean.

Udaberrian Donostia 2016 bulegoaren egoitza berria izango da eraikina. Eta orduan aurkeztuko du obra guztia. Aste honetan, Dantzaz-ek entsegu batzuk egingo ditu, hemendik hilabete batzuetara aurkeztuko duen espazioari moldatutako obraren sortze-prozesuaren parte bezala. Herritarrek prozesu hori zuzenean ezagut dezaten, eraikinaren ateak irekiko dituzte bihar, etzi eta etzidamu, 17:00etatik 18:00etara.


2020ko helburu nagusiak finkatzeko batzarra antolatu du Mutrikuko Udalak

2020 urtean arloz arlo jorratu nahi dituen helburuak definitzen ari da Mutrikuko Udala, eta udal jardueran parte hartzen duten alderdien ekarpenez eta udal langileek egingo dituzte ekarpenez gain, herritarrek esateko dituztenak ere batu nahi dituzte. Azpimarratu dutenez, bileraren helburu nagusia herritarrak informatzea izango da. “Oinarri horrekin, hala nahi duenak, bere iritzia eman edo bere ekarpenak egin ahal izango ditu. Mutrikuko Udalak dei berezia egin nahi die herritarrei bilera honetara agertu eta beren ekarpenak egin ditzaten”.

Udal ordezkariek azaldu dutenez, batzarrean udal batzorde guztietan 2020 urterako pentsatu dituzten helburu eta proposamenak agertuko dizkiete herritarrei. Besteak beste, honako arloei buruz luze berba egiteko tartea egongo da: alkatetza, ekologia, feminismoa, gazteria, gobernazioa, garapena, kirola, kultura, euskara eta hezkuntza, hirigintza eta jendartea.

Era berean, bertan lantzen diren proposamenak urtarrilean landuko den 2020ko aurrekontuan kontuan hartu nahi dituztela azpimarratu dute, beti ere, udalaren ahalmen ekonomikoaren barruan.


"Presook ez ditugu gure bizitza eta proiektu pertsonalak eteten"

ELENA BELOKI (Areta, 1961) bere gaztaroa eskualdean eman ostean, Gipuzkoan bizi izan da harik eta 18/98 sumarioa dela eta espetxeratu zuten arte. Asteburuan atera zen kartzelatik.

Zergatik espetxeratu zintuen estatu espainiarrak?

18/98 sumarioaren ondorioz. 1998an hasi zen guztia. Hasi ziren atxilotzen lagun batzuk, zenbait enpresa bultzatzen zituztelako.

Gero Egin egunkariaren aurkako operazioa izan zen eta apurka-apurka joan ziren jende gehiago atxilotzen.

Horretarako Garzonek erabili zuen "inguruaren" teoria eta horren barruan nazioartean lanean ari ginen batzuk atxilotu gintuzten. 1998ko (Lizarra-Garazi) bake prozesuaren ostean, alegia.

Bukatu zen prozesua eta hasi ziren atxiloketak. Orduan atxilotu gintuzten.

"Lehenik eta behin, 7 hilabetez egon nintzen modu prebentiboan. Gero 2007ko azaroan atxilotu gintuzten berriro 18/98 sumarioko kideok eta beste 7 hilabete egon nintzen kartzelan eta, azkenik, 2009tik aurrera zigor osoa bete nuen".

Hori bai, beti sumario beraren ondorioz.

Zenbat espetxetan egon zara?

Azken espetxealdian, 2009tik aurrera, kartzela berean egon naiz; Villenan, Alicanten, baina aurreko espetxealdietan 6 kartzelatan egon naiz.

Espetxealdia eten zenuen ama izateko eskubidea gauzatzeko eta horrek polemika eta gatazka sortu zuen fiskaltzan eta hainbat hedabideetan, ezta?

Hasteko, esan behar dut preso gaudenok, nahiz eta barruan egon, ez dugula gure bizitza eteten. Ondorioz, hor daude norberak dituen proiektu pertsonalak. Proiektu horien barruan, nire kasuan, umea izatearena gertatu da.

Egia esanda, hori izan zen nire kasua eta beste kide batzuen kasua. Gizonezkoak direnean ez da hain ikusgarria izaten, komunikabideek ez dute ezer esaten. Aldiz, emakumezkoak garenean, arazoak izaten ditugu.

Nire kasuan, kartzelan sartu baino lehen proiektu hori aurrera eramaten ari nintzen eta behin-behineko kartzelaldian nengoenez aukera gehiago izan nituen ateratzeko eta proiektuarekin jarraitzeko.

Egoera ezberdina zen behin-behineko espetxealdian nengoelako eta bestelako aukerak eman zidalako horrek.

Orain baditugu kideak saiatzen ari direnak baina arazo potoloak dituzte. Azken finean, kartzelak zure bizitzan hartzen dituzun hautuak eta, batik-bat, horiek oztopatzen saiatzen dira askotan. Hainbat kasu dago.

Asteburuan kartzelatik atera zinen, zeintzuk dira zure asmoak orain?

Lehenbiziko gauza da jendean eta herrian blai egitea. Entzun nahi dut jendea, azken urteotan aldaketa eman da, kartzelan ikusten da eta aldaketa horiek jarraitzeko aukera izan dugu, baina orain horiek ukitzeko garaia heldu da.

"Bi egun daramatzat kanpoan eta, momentuz, jendeaz eta etxekoez gozatzen ari naiz".

Oso pozik nago kalean nagoelako eta bestelako egoeran gaudelako; prozesu askatzaile berri batean gaude eta horrek Euskal Herria askatzera eraman gaitzake. Prozesu hori bultzatzeko beste aktibo bat izan nahi dut.

Ekarpena egiteko jendearekin hitz egingo dut ea non egin dezakedan. Ateratzen garenok borondate osoz egiten dugu, prozesuak aurrera egin dezan.

Kartzelatik ateratzean argi adierazi behar dugu barruan geratu direnak aterako direla guk prozesua aurrera eramaten dugun heinean.

Ateak irekiko dira prozesu independentistan urratsak ematen baditugu. Hor, edozein tokitan ekarpenak egiteko prest gaude kartzelan ateratzen garenok.

Orain Hernani da zure etxea, baina jatorriz Aretakoa zara, zer nolako oroitzapenak dituzu eskualdeari buruz?

Areta da niretzat haurtzaroa eta nerabetasuna, 18 urte nituenetik handik kanpo bainaiz. Erreferentzia zen niretzat gurasoak bertan bizi zirelako, eta orain ez daudenez haurtzaroari loturik dago, lehenbiziko urratsei.

"Euskara ikasi nuen hango euskaltegian eta nire iratzartzea izan zen militante eta pertsona bezala".

Oroitzapen politak ditut. Noizean behin joan naiz senideak ikustera. Egia da nire bizitza Gipuzkoan egiten dudala, baina bertan dagoen jende asko maite dut eta ez dut utziko.

Gainera 18/98 sumarioaren epaiketan aretar ezagun batekin egon zinen, Pablo Gorostiagarekin.

Bai, Pablorekin egon nintzen 15 hilabetez Madrilera jaisten epaitegira joateko. Ohorea izan zen, Pablo Areta eta Laudioko erreferente politikoa izan baita, herri militante fina eta herri alkaterik onena izan dugulako.

Niretzat ohorea izan da, ez bakarrik Pablorekin egon naizelako, baita kontakizunaren erreferentzia delako. Euskal Herria eta Ezker Abertzalearen erreferentea da, erakusten baitu herrigintzan sinestea zein inportantea den eraldaketa soziala abian jartzeko.

Izan ere, eraldaketa soziala helduko da soilik herri eraikuntza eta burujabetasunaren aldetik, eta horretan herrigintzaren garrantzia handia da. Horren adibidea da Pablo.

Aipatu duzu 15 hilabetez egon zinela Madrilera bidaiatzen Entzutegi Nazionalera 18/98 sumarioaren ondorioz, zer suposatu zizun horrek?

Oso argi izan behar dugu epaiketa hori eta egon diren beste batzuen helburua zela Ezker Abertzalea itotzea eta militantzia politikoa zigortzea.

"Hori argi izanda, bagenekien egiten ari zirena ez zela gure aurka jotzea -gure aurka ere, jakina-, baizik eta militantzia zigortzea. Sumarioak bilatzen zuen hainbat esparrutan ematen ari ziren urratsak kriminalizatzea eta erakustea ez zegoela horretarako biderik, baita zigorrak nekez ere ordainduko zirela".

Nik uste dut hori dela militantziaren parte gogorra, baina inork ez du esan militantzia xamurra denik.

Horrez gain, asko aberasten du eta nik nahiago dut erreparatzea aberastu nauen aldean; oso jende interesgarria topatu dut eta horrekin geratu nahi dut, alde positibo horrekin.


Normaltasuna nagusi Orlyko aireportuan, larunbateko erasoaren ostean

Trafikoa 'guztiz berrezarri' dute eta atzo bidaiatu gabe geratu ziren erabiltzaile guztiek gaur bidaia egin ahal izatea espero dute.

Pariseko Orly aireportuan normaltasuna da nagusi gaur, atzoko erasoaren ostean hainbat orduz itxita egon eta gero. Atzo bidaiatu ezin izan zuten erabiltzaile guztiek bidaia egin ahal izatea espero dute gaur.

Agustin de Romanet Pariseko Aireportuetako (ADP) presidenteak "France Info"ri adierazi dionez, bidaia egitekoak ziren 54.000 pertsonetatik 10.000 bidaia egin gabe geratu ziren, hegaldi ugari bertan behera utzi behar izan zituztelako. Gaur trafikoa "guztiz berrezarri" dutela azaldu du De Romanetek, eta bidaia guztiak abiatu ahal izatea espero dute.

ADPren presidentearen esanetan, larunbatekoaren antzeko gertaerak jazotzen direnean, segurtasuna hobetzeko neurrien inguruan hausnartzen dute. Zentzu horretan, De Romanetek azaldu du aireportuko eremu publikorako sarreran kontrol aleatorioak ezartzeko aukera aztertzen ari direla, baina neurria arriskutsutzat jo du.


Jon Ugarte: “Presoen arazoak ez dira espetxetik irtetean amaitzen”

Jon Ugarte Harrera elkarteko kidea. (Youtube)

Zazpigarren batzarra egin zuen hilaren 12an Harrera elkarte asistentzialak, Gasteizen. Iazko balantzea egin, eta aurrera begirakoak zehaztu zituzten bertan elkartutakoek. 2012ko ekainean sortu zenetik, preso edota erbestean egon direnen lan integrazioan laguntzen aritu da elkartea sei urteotan, eta horren adierazle dira, esaterako, iazko datuak: 22 preso ohiri topatu zieten lanposturen bat; finkoa bederatziri, behin-behinekoa 11ri eta praktika kontratua biri. Zeregin horretan jarraitu ahal izateko eta hura indartzeko, elkartea bera sendotzea da orain Harreraren erronka.

Hala diote Jon Ugarte (Zestoa, Gipuzkoa, 1958) eta Josu Amantes (Bilbo, 1960) elkarteko kideek. Balorazio ona egiten dute batzarraz, baina, aurrera begira, gai bat dute premiarik behinena: zein egoeratan iristen diren preso eta iheslari ohi asko erretiro garaira. “Konturatu gara datozen urteetan jende bat egongo dela espetxetik irtendakoa edo erbestetik itzulitakoa kotizaziorik izango ez duena jubilazio duin bat kobratzeko, eta beste askok jubilazio txikiena izango dute”, Amantesen esanetan. Horregatik, ikerketa bat egiteko asmoa dute, “jakiteko jendea nola dagoen kokatuta jubilazioaren aurrean. Gure helburua da jakitea ea beharrak zeintzuk diren eta nola lagundu ahal izango ditugun”.

Jarraitu erreportajea irakurtzen, Berria.eus webgunean.


Arrillaga eta Larrañagaren lanak ikusgai gaurtik aurrera Nahikarin

Elgoibartarrak izanda biek ere urte asko daramatzate Bergaran bizi izaten eta bien zaletasuna margotzea izan da betidanik. Hori horrela, Jose Mari Larrañagak eta Anton Arrillagak erabaki dute erakusketa bat egitea elkarrekin. Gaur, egubakoitza, inauguratuko dute Nahikari tabernan. 19:30ean lunch batekin irekiko dute hilaren 31ra arte zabalik egongo den erakusketa.

"18 lan inguru ipiniko ditugu ikusgai; olioa, tenperak, plumillak... denetik egongo da", kontatu digute. "Erronka handia da gure lanak jendaurrean erakustea, baina ilusio handiarekin egiten dugu", kontatu digute biek.


Zintzo-Mintzorekin hitzarmena sinatu ez izana salatu du EH Bilduk

Zumarragako Udalak Zintzo-Mintzo euskaltzale elkartearekin hitzarmen bat sinatu du Euskaraldia dinamizatzeko pertsona bat kontratatzeko eta Urretxuko EH Bilduk Urretxuko gobernu taldeak halako hitzarmenik sinatu ez izana kritikatu du.

EH Bilduk ez du gobernu taldearen erabakia ulertzen. «Ez dugu ulertzen Urretxuko udal gobernuak, oposizioari erabakiaren berri eman gabe, hitzarmenari uko egin izana. Zinez kezkagarria da bi herrien arteko elkarlanak atzerapauso hau ematea eta bi herriak batzen gaituen tokiko euskalgintzaren erreferentearekin harremana sendotu ordez, soilik Zumarragako Udalak sinatzea hitzarmen ekonomikoa», azaldu dute.

EH Bildu koalizioko kideek Euskaraldia bultzatzeko pertsona bat kontratatzea beharrezkoa dela uste dute. «Aurtengo Euskaraldia aurrekoa baino zabalagoa izango da eta hiru hilabeteetan zehar landa lan sakon bat egiteko pertsona bat kontratatzeko benetako beharra dagoela aurreikusi eta ulertu duen bakarra Zumarragako Udala izan da. Badirudi Urretxuko Udalak oraindik ez duela ulertu euskararen normalkuntzan pausoak sendotu egin behar ditugula, ausardiaz eta, batez ere, elkarlanean».

Jon Luqui Urretxuko alkateak duela bi urte pertsona bat kontratatu zela eta egindako lanaren fruituak ez zirela espero bezain onak izan erantzun du. «Aurten, Urretxun, udaleko Euskara teknikariak egin du lan hori. Lana gure gain hartu dugu eta emaitzak ez dira batere txarrak izan. Urretxun 97 entitatek eman dute izena Euskaraldian parte hartzeko eta Zumarragan 71k».

Zintzo-Mintzo euskaltzale elkarteari dagokionez, elkarlanean jarraituko dutela aurreratu du. «Urretxuko Udalean egitasmoak aurkeztera animatu genituen».


Kilometroen aldeko tonbola egingo dute hurrengo asteburuan

Uztailaren 20an eta 21ean izango da Kilometroen aldeko tonbola, itsas pasealekuan.

Aurten Zarautzen egingo dute Kilometroak jaialdia, urriaren 6an. Antolatzaileak hasi dira motorrak berotzen dagoeneko, eta Kilometroen aldeko egitasmoek udan ere izango dute lekua. Esaterako, Realak Racing taldearen aurka jokatuko du uztailaren 20an, Asti zelaian. Partida berezi hori, baina, ez da izango asteburu horretan Kilometroen alde egingo duten ekimen bakarra.

Uztailaren 20an eta 21ean tonbola izango da itsas pasealekuan; hain zuzen, Duke-Enea aurrean. Bertan, boletoak salduko dituzte euro batean, eta antolatzaileek iragarri dutenez, txartel guztiek izango dute saria.


WiMi5 Plataformaren lehiaketa irabazi du Iker Martin irundarrak

WiMi5 Plataformak lehiaketa antolatu zuen maiteminduen egunari begira. Helburua, sortu duten produktua, WiMi 5a, sustatzea. Parte hartzaileek WiMi5 programa erabilita bideojokoa sortu behar zuten, WiMi5 Labs orrialdean publikatu, eta twiterren partekatu. Horrela egin zuen Iker Martin irundarrak eta lehen saria irabazi du. Diseinatzaile mekanikoa da Martin, bazkide batekin batera enpresa du, eta WiMi5 programak ingeniaritza sortzaileari begira atal berria sortzeko aukera eman diezaiokela uste du.

Bi hilabete eta erdi inguru eman omen ditu Martinek bideojokua lehiaketarako prestatzen eta ez omen zuen espero irabaztea mundu mailan antolatutako lehiaketa. Saria, Interneten 1.000 euroko web trafikoa da. Irabazteak poza eragin dio Martini, baina batez ere lana: “Facebook orria sortu behar izan dut korrika eta presaka sortu dudan jokoa promozionatzeko, eta oraindik prest ez badut ere, astebetean amaituta izango dudala espero dut”.

Programatu gabe, sortzaile

WiMi5 programak programazioaren gaineko ezagutza handirik ez duen jendearentzat lagungarri dela esan du Martinek: “HTML 5 hizkuntzatik abiatuta garatu dute programa. Hizkuntza hori web orriak egiteko eta telefono mugikorretan erabiltzen da”.

Jokoari dagokionean berriz, hipopotamoa da protagonista Martinek sortu duen jokoan, “kohetea du lotuta bizkarrean eta beste hipopotamo batzuen gainean salto eginda bidea egiten joan behar du. Gasolina amaitu aurretik heldu behar du depositua betetzera”.

Momentuz WiMi5 plataforman dago zintzilikatuta (free2play) doakoa den jokoa, probatu nahi duen ororentzat.


Iñigo Aristaren lehiaketan saria lortu du bere idazlanarekin

Elizondoko San Francisco Javier Ikastetxe Publikoko Santiago Garmendia Muñoz ikasleak Iñigo Arista erakundeak antolatutako idazlan eta marrazki lehiaketan saria lortu du bere idazlanarekin. 6. mailan ari da Santiago Garmendia, eta lehiaketaren XXVII. edizio honetan 150 ikastetxeetako 4.000 lan baino gehiagoren artean aukeratu ziren 30etan dago berea. Bertzalde, ikasturte honetan San Francisco Javier Ikastetxeak ‘Eskola Bidaiariak’ ekimenean parte hartu du, eta eskolako ikasleak Andaluzian izan dira.


Urrestilla dantzan jarri dute AGL eskolako ikasleek

Urrestillan San Juan festak ari dira ospatzen, eta, atzo, igandea, biharamuna pasatzeko plan aparta izan zuten. Hain zuzen ere, Angel Oiarzabalen AGL eskolako ikasleek areto dantza ikuskizuna eskaini zuten, 20:15ean hasita. Urrestillako pilotalekua leporaino bete zen, eta giro polita nagusitu zen bertan. Salsa, bachata, txa-txa-txa eta kizomba dantzatu zituzten ikasleek, eta, amaieran, irakasleari lore sorta bat oparitu zioten.


Autogestioa aldarrikatuz

Ska jaia Mallorka utzi eta penintsulan barna bira egiten ari da Dinamo taldea. Bira horretan Altsasu ere geltoki izanen dute. Dinamoren latin ska, patchanga eta dibertsioarekin larunbatean, 20:00etan, Altsasuko gaztetxean gozatzeko aukera izanen da. Dinamo Federico Fossati (gitarra eta ahotsa), Valentin Tarin (bateria eta ahotsa), Jaume Sarda Amengual (Tronpeta eta ahotsa), Marcos Herrada (tekladtuak eta ahotsa) eta Juanan Tornadell (baxua) osatzen dute. Aurreneko biak Argentinan eta Australian musika egiten ibili eta gero Mallorkan, Alcudia herrian kokatu eta taldea sortu zuten. Dinamok iaz bere aurreneko diskoa argitaratu zuen, Desequilibrio. Bira eta gero Mallorkara itzuli eta disko berria prestatzen hasiko dira.


Isa Casado mendizeharko eskiko Euskadiko Kopan

Isa Casado mendi maratoietan egin dituen emaitzengatik izan da orain arte albiste. Neguan, baina, mendiko botak alde batera utzi, eta eskiak hartu ditu. Mendizeharko eskia egiten dabil buru-belarri, eta Euskadiko Kopan hartuko du esku. Cautereten hirugarren postuan helmugaratu zen, eta Candanchuko gaueko proban ere hirugarrena izan zen.

Isa Casadok oraingo asteburuan hasiko du Euskadiko Kopa, Gavarnien, Frantzian. Euskadiko Kopa lau probak osatzen dute: oraingo asteburukoa izango da lehena, bigarren proba Formigalen jokatuko dute, hirugarrena Luz Ardidenen eta laugarrena Andres Regil Kopa izango da. Orain arte esku hartu duen probetan maila polita erakutsiko du, baina entrenamenduak baino ez dira izan: "Euskadiko Kopan podiumean egotea zaila izango da, Euskal Herrikoez gain, kanpoko jende asko etorriko da-eta".

Oraingo asteburuko proba da, Isaren ustez, Kopako gogorrena: "Bi eguneko proba da, erlojupean egin beharrekoa. Lehenengo eguneko ibilbideak ia 2.000 metroko desnibela dauka. Bigarren egunekoa ere erlojupeko proba da, eta bi egunetan azkarrena denak irabaziko du. Ikusi egin beharko da ze eguraldi egingo duen. Azken baten, Tallon mendira igo behar dugu, 3.000 metrora dagoena, eta eguraldi txarrarekin ezingo dugu hori egin".

Datorren urterako erabakigarria

Euskadiko Kopan 30 lagunek hartuko dute parte, eta maila onena erakusten dutenek osatuko dute datorren urtean Euskal Selekzioa. Helburu hori lortzeko gogor egingo du lan atleta arrasatearrak.


Euskal hedabideen jauzi berria

Euskal hedabideek sekula saiatu ez duten telebista saio berezi bat eginen dute igande gaueko herriko bozen gaualdirako. Konexio franko eginen dituzte herrietarik zuzenean, kazetari eta teknikari multzo ibiltariei esker

Urrats berri bat eginen dute Ipar Euskal Herriko Euskal Hedabideek herrietako bozen gaualdiaren karietara. Euskal Irratiak, Kanaldude, Ipar Euskal Herriko Hitza/BERRIA eta Hamaika telebista elkarlanean ariko dira emaitzen zabaltzeko eta horien azterketaren egiteko, orain arte hein berean egin ez zen zuzeneko telebista emankizun baten medioz.

Zuzeneko telebista platoa antolatu dute, Uztaritzetik hedatuko dena. 19:30ean hasiko da emankizuna, Kanaldude, BERRIA eta Euskal Irratietako aurkezle, kazetari eta azterketa egileekin. Lehen aldikoz, zuzeneko konexio bat baino gehiago eginen dira herriko etxeetarik. Gure Irratiko, Xiberoko Botzako, Irulegiko Irratiko, Antxeta Irratiko, BERRIAko eta Kanaldudeko kazetariak zuzenean ariko dira herri desberdinetarik giroaren berri ematen eta, emaitzak jakin arau, hautagaien ihardukitzeen biltzen.

Kamerari eta kazetari talde ibiltariei esker, konexioak eginen dira ondoko herriko etxeetarik: Baiona, Maule, Donapaleu, Donibane Lohizune, Ziburu, Hendaia, Itsasu eta Hazparne. Emaitzen zabaltze eta horien azterketekin tartekaturik segitzen ahalko dira konexio horiek. Horiez gain, hedabide beretako kazetari gehiago ere mobilizaturik izanen dira, are herriko etxe gehiagotarik berrien jakinarazteko, hala nola eta besteak beste: Atharratze, Larzabale, Landibarre, Armendaritze, Bidarrai, Ortzaize, Ahatsa, Arnegi, Donibane Garazi, Azkaine, Baigorri eta Sara herrietarik.

Azken urteetan Kanaldudek lortu tekniken ezagutzaren emaitza dela esplikatu du Ximun Karrere herri telebistako koordinatzaileak. “Sarearen baliatzearen ezagutza gero eta finagoak” eman du modua urratsa egiteko. ADSL eta 4G sareena, zehazki. Material bereziak ere alokatuko dira gertakariaren segitzeko espresuki, “bide ematen baitu irudiak igortzeko leku batetik bestera”. Telebistarako ahalez gain, euskal hedabideetako kazetarien sare osagarriak lagundu du plantan ematen. Karrere: “Urteekin, lantaldeak handitu egin dira, eta, horri esker, bost hirukote —teknikariak eta kazetariak— izanen ditugu leku ezberdinetan”.

Ez du, haatik, lehenbiziko aldia, Bidarraiko telebistak gisa horretakoa entseatzen baitu: “Horrelako loturak egin genituen izan zelarik Parisko manifestazioa [Bakegileena]. Jendeak baziren manifestaldian zirenak, eta irudiak platora iristen ziren. Baliatu dugu gero eta gehiago mendiko lasterketetan, non eremu zabalak diren, konexioak egiteko leku batetik bestera. Azkenik, egunero Korrika segitzeko landu ditugu teknika horiek, eta hor ditugu afinatu”. Bizkitartean, hainbeste egitea batean egiazko saiakera izanen da: “Bozen gaualdiarentzat egin dezakegunaren mugaraino pusatuko dugu. Hainbeste puntu izateak galdetzen baitu araberako koordinazioa. Irratietan, telefonoz, askotan egiten da, baina irudia gehitzea beste zerbait da. Egina da plato itxura hutsetik ateratzeko”.

Gaualdiaren bigarren partean, gomitak izanen dira telebista platoan emaitzen komentatzeko. Hautagaiak edota jada hautetsi zirenak etorriko dira beren ihardukitzeen ematera.

Euskal hedabideen web atarietan ikusten ahalko da emankizuna, baita emaitza guziak ere, berdin araberan sortu aplikazio bati esker. Sare sozialen bidez ere zabalduko dira emaitzak eta ondorioak. Denetarat, aipatu euskal komunikabideetako 30 bat kazetari, teknikari, animatzaile eta laguntzaile ariko dira gaualdirako.

BERRIAn, zuzenean

BERRIA egunkariko eta Ipar Euskal Herriko Hitza astekariko kazetariek, halaber, bozen ondorioen berri emango dute zuzenean gaualdi osoan. Hiru kazetari ariko dira Baionako ordezkaritzako bulegoetan www.berria.eus eta www.iparraldekohitza.eus Internet atarietarako idazten. BERRIAren Andoaingo erredakzioan ere emango dute emaitzen berri, zuzenean. BERRIAren atarian emaitzak xehe-xehe ikusten ahalko dira, itxuratzeko lan bereziari esker. “Emaitzak grafiko eta taulen bidez” emanen direla zehaztu du Pello Urzelaik, BERRIA Taldeko Informazioaren eta Komunikazioaren Teknologien arduradunak. “Herriz herri kontsultatu ahal izango dira emaitzak, oso modu xehean. Horrez gain, herri garrantzitsu batzuen emaitzak nabarmenduko dira”. Aurtengo emaitzekin batean, 2014koak ere oroitaraziko dira, konparazioa egiteko gisan.

Emaitzetan, “boz kopuruak, hautetsi kopuruak, lehen itzulian aukeratutakoak, bigarren itzulira pasatzen direnak eta hautetsien izenak” agertuko dira, baita —trenkatuak badira— Euskal Elkargorako ordezkarien izenak ere. Bildu arau sartuko dira datuak; grafiko, taula eta gasnetan ez ezik, Ipar Euskal Herriko mapa batean geolokalizatzen ahalko dira. “Mapa bisualizazio osagarri bat izango da”, zehaztu du Urzelaik. “Batetik, erakutsiko du non aldatu den auzapeza aurreko agintaldiarekin alderatuta. Bestetik, edozein herri izenetan klikatuz, herri horretako emaitzak eskainiko ditu. Maparen kasuan, datuak sinpleagoak izanen dira: 2020. urtekoak bakarrik, boz kopuruak, hautetsi kopuruak, lehen itzulian aukeratutakoak eta bigarren itzulira pasatzen direnak”. Haatik, mapa ez da bistaratuko hasieratik, baizik eta herri guztietako datuak —edo gehienetakoak— bildurik izanen direnean.


Etxezarreta harategi donostiarrak irabazi du Gipuzkoako hanburgesa onenaren saria

Donostiako Etxezarreta Harategia, Bretxan dagoena, izan zen atzo Bulebarrean egindako Gipuzkoako hanburgesa onenaren lehiaketaren irabazlea. Hanburgesaren Munduko Egunarekin bat eginez, maiatzaren 24tik ekainaren 2ra egiten ari diren Gipuzkoa Burger Week egitasmoaren barruan zegoen lehiaketa, eta lurraldeko 28 harategi aurkeztu ziren. Bigarren eta hirugarren postuak harategi donostiarrenak izan ziren baita ere: Egiako Endika Harategia izan zen bigarrena, eta aurreko edizioa irabazi zuen Antiguako Mikel Harategia izan zen hirugarren sailkatua.

Gipuzkoako hanburgesa lehiaketako hiru irabazleak. (Argazkia: Donostia Kultura)

Tolosako Casa Nicolas jatetxeko Xabier Ruizek, Iruki haragietako kudeatzaile Borja Zubiaurrek, Route 33 Gourmet jatetxeko Felix Garridok, Oquendo jatetxeko Carlos Nuezek eta Laura Chamorro kazetariak osatu zuten lehiaketako epaimahaia, eta Ruizen esanetan, hanburgesa guztiek zapore desberdina zuten eta “horrek lehiaketa aberasten du”. Epaimahaiko kideek haragi guztien kalitatea goraipatu zuten, eta Zubiaurrek nabarmendu zuen hanburgesa batek kalitatezko haragia izan dezakeela: “Hanburgesa kalitate gutxiko haragiaren sinonimoa dela burutik kendu behar dugu”.

Etxezarreta Harategiko Iñigo Etxezarretak azaldu zuenez, lantaldearekin partekatuko du saria, eta “maitasunarekin” egindako errezeta bat dela esan zuen, bere familiak “65 urte” egiten daramana.


Kontenedore batek su hartu du Montorretan

Ertzaintzak azaldu duenez, gaur, 19:20an kontenedore batek su hartu du Durangoko Montorretan. Suhiltzaileak bertaratu dira eta sutea itzali dute. Gertatutakoa ikertzen ari dira.


Txokolatea eta Bizkotxoak, kultura gozoa

Hileko lehen astearteetan egiten da Txokolatea eta Bizkotxoak ekimena, Bilboko Barrenkale kaleko Modesto tabernan. Proposamen ezin hobea neguko arratsalde ilun hauetarako, aspaldiko lagunak ikusi, kulturaz gozatu eta, izenak dioen moduan, txokolate beroa eta bizkotxoak jateko aukera, euskal sortzaile baten esamesak entzun bitartean. Hiru sortzaile elkartu dira ekimen honetan: Ane Zabala aktore eta kazetaria, Goizalde Landabaso idazlea eta Fernando Perez kultur kudeatzailea.

Emanaldiaren aurretik agertu naiz, Fernando Perez aurkitu dut tabernako atarian. “Gaur, arropa eskegitzeko matxarda da sarrera” esan dit, bat eskura emanez. Aurreko emanaldian gaztainak eman zituzten sarrera gisa, gaztaina bat bi euroren truke. Tabernan kontsumizioa doakoa da gero. Goizalde Landabasok azaldu dit sarrera berezi hauen zergatia: “Ez gara kultur elkarte bezala eratu, ez dugu diru- laguntzarik eskatu nahi, paper ugari bete behar da horretarako. Zerbait egin nahi genuen, baina inolako irabazi asmorik gabe”.

Modesto taberna barruan, berotasuna. Txokolate katiluak eta bizkotxo zatiak ageri dira barra gainean. Ane Zabala eta Hedoi Etxarte –Suzko Liliak (Susa, 2008) eta Sinplistak (Susa, 2012)– emanaldia prestatzen ari dira. Txokolatea eta Bizkotxoak ekimenaren bigarren aldia da honoko hau, aurrekoan Harkaitz Cano izan zuten hizlari, eta 100 lagun bildu zituzten Musikaren Memoria izenburupean. Gaurkoak antzeko trazak ditu. “Une zoro batek harrapatu gintuen poteo batean –gure herri honetan gauza asko ateratzen dira poteoetan–”, esan digu Landabasok. Haien arteko gauza sortzea zen hasierako asmoa, baina gero, publikoari ateak irekitzea otu zitzaien.

Pentsatu eta egin. Bilboko Zazpi kaleetan badira tabernak eta lekuak kultur ekimenak bultzatzen dituztenak, “eta gureak beste ekimen bat izan nahi du, Bilboko erdigune honetan”, Ane Zabalak azaldu digunez. “Sortzaileak ekartzea da gure asmoa, baina mugarik jarri gabe”. Lehenengo biak idazleak izan dira, baina beste diziplina batzuetako sortzaileak ere erakarri nahi dituzte.

Bat dator Landabaso: “Kultur proposamen ugari dago Bilbon, baina hoietatik euskaraz direnak gutxiengoa dira. Bestetik, kultur proposamen hauek asteburura mugatzen dira askotan, ostegunetik igandera, eta aste barruan gauza gutxi daude. Horregatik da gure proposamena astearteetan”.

Ane Zabala sorkuntza lanak mugitzeko zailtasunez mintzatu zait, “gu ere sortzaile garen momentutik, horretan jardun behar izan dugu, zorionez edo zoritxarrez”, eta Landabasok erantsi: “gustuko gauzak ikusteko ezin zara zain egon, norbaitek ekimen hori noiz bultzatuko. Ez zegoen modurik Bilbon euskal sortzaileak ikusteko, inork ez baitzituen ekartzen. Guk egin behar”.

Hauexek dira hurrengo Txokolatea eta bizkotxoak ekimenak programatu dituen mintzaldiak: martxoaren 5ean, Aiert Goenagak zinemaz eta kulturaz hitz egingo du. Apirilean 9an Ixi Garcia arituko da arte plastikoen gainean. Maiatzaren 7an Irati Jimenez, eta ekainaren 4ean Mikel Elorza arituko dira.


2014a sasoiko hasteko, ikastaro eskaintza zabala Kiroldegian

Datorren urteko lehen hiruhilekoan, urtarriletik martxora Oiardo Kiroldegiak eskainiko dituen ikastaroen informazioa heldu zaigu NOAUA!ra. Apuntatu hauek dira eta aurreikusi dituzten saioak eta ordutegiak:

SABELEKO GIMNASTIKA

Astelehen eta asteazkenetan, 16:00.

ZUMBA GAZTE

Ostiraletan, 18:00.

CICLING GAZTE

Ostiraletan, 17:00.

ENTRENAMENDU FUNTZIONALA

Astearte eta ostegunetan, 16:30.

ENTRENAMENDU FUNTZIONALA

Astelehen eta asteazkenetan, 16:30.

COMBYGIM

Astelehen eta asteazkenetan, 17:00

HAURDUNENTZAT GIMNASTIKA URETAN

Hilabeteko ikastaroa: astearte eta ostegunetan, 15:30.

IGERIKETA ENTRENAMENDUA

Astelehen eta asteazkenetan, 15:30.

IGERIKETA ENTRENAMENDUA

Astearte eta ostegunetan, 19:00.

Informazio gehiago Oiardo Kiroldegian, edo bertara deituta: 943 37 24 98.


David Bowie

Pop ikono bakarretakoa

David Bowie pop ikono haundienetakoa izan zen. Moldeak apurtu zituen musikan ez ezik, moda munduan eta arte eszenikoen erabileran. Pop musikaren ikono nagusietako bat izan zen, 60ko hamarkadan hasi zenetik, heriotzaren azken unerarte


Irati Arrieta Nafarroako Eskolarteko bertso txapelketako finalean izanen da

Ekainaren 2an jokatuko da Larraintzarren

Nafarroako Eskolarteko bertso lehiaketan, Irati Arrieta herritarrak lortu du datorren ekainaren 2an Larraintzarren jokatuko den finalerako txartela. Irati Arrietak Sunbillako bertso eskolan ikasten du Itxaso Arrieta, Maite eta Laura Mendibilekin batera. Irakasle, berriz, Alazne Untxalo dute.


Aurreikusitakoa baino gastu gutxiago eta irabaziak, aurtengo Santixabeletan

77.000 euro pasatxoko diru partida aurreikusia zegoen Usurbilgo Udaleko kultura eta zerbitzuetako aurrekontuetan, 2014ko Santixabeletarako. Baina azkenean, 6.000 euro gutxiago gastatu dira, eta gainera, 2.000 euroko diru sarrerak jaso ziren, uztailaren 1etik 6ra ospatu ziren herriko festetan. Jai Batzordeak aurtengo Santixabelen inguruan egindako balantzetik ezagutzera eman dituen datuek hala diote.

Aurrekontuko diru kopuru handiena, kontzertu, txaranga eta erromeria taldeak kontratatzera bideratu da; ia 18.000 euro. 5.000-6.000 euroren bueltan kosta dira, txosnaguneko ekintzak, Haurren Egunekoak, herri kirolak, 220 adinekoen bazkaria... Aipatzekoa halere, kasu gehienetan, aurreikusitakoa baino gutxiago gastatu dela.

Nabarmentzeko alderdi gehiago. "Santixabel jaietako aurrekontuan azpimarragarria da, kultur eragileekin batera kudeatutako aurrekontua dela: kultur eragileek proposamenak aurkezten dituzte, Jai Batzordean proposamenak aurrekontuetan dagoen diruari egokitzen zaizkio, talde bakoitzari ekintza antolatzeko behar duen dirua ematen zaio eta azkenik, ekintza egin ondoren, zuritu egiten da", Jai Batzordetik berri eman dutenez.

Santixabeletako Jai Batzordeak ezagutzera eman duen balantzea xehetasun guztiekin, hemen: Santixabelak 2014, balantze ekonomikoa


Gorostidi Harria altxatzen ahaleginduko dira Orioko eta Aiako harri-jasotzaileak

Adunan egingo dute saiakera Aiako Unai Lertxundik eta Jexux Mari Iruretagoienak –Izeta III– eta Orioko Joseba Ostolazak eta Aimar Galarragak

VII.Gorostidi Harria txapelketa entzutetsua jokatuko da maiatzaren 5ean Adunan, Muxkil elkarteak antolatuta. Bertan izango dira, besteak beste, Aiako Unai Lertxundi eta Jexux Mari Iruretagoiena –Izeta III– eta Orioko Joseba Ostolaza eta Aimar Galarraga harri-jasotzaileak. Aimar Irigoienek, Urpek, Urtzi Telleriak, Josetxo Urrutiak, Iban Ugartemendiak eta Jokin Eizmendik osatuko dute parte hartuko duten harri-jasotzaileen zerrenda. 185 kiloko harri zilindriko zaharra berdindu beharko dute sorbaldan harri-jasotzaileek.

Gorostidi harria

Iñaki Gorostidi harri-jasotzaileak esku bakar batez jaso zuen gora 185 kiloko harri hori 1982ko maiatzaren 9an, Tolosako Beotibar pilotalekuan. 77 kilo besterik ez zuen gizonak orduan eta hortaz, bere pisuaren bikoitza baino gehiago altxatzea lortu zuen. Haren omenez jarri zitzaion Gorostidi izena harriari eta Adunako bere etxean hartzen du deskantsu txapelketa iritsi artean.


Kale bat eta hainbat saltoki jendez hustu dituzte Barakaldon, gas ihes baten ondorioz

Antonio Miranda kalean gertatu da gas ihesa eta matxura konpondu ostean ordubata aldera ireki dute berriro ere kalea.

Kale bat itxi eta hainbat saltoki jendez hustu dituzte gaur goizean Barakaldon, gas ihes baten ondorioz. San Vicente auzoko Antonio Miranda kalean gertatu da gas ihesa.

Gas usaina zegoela ohartarazi diote auzoko bizilagunek Udaltzaingoari, eta udaltzainek kalea itxi eta ingurua hesitu dute goizeko hamarrak aldera. Hasiera batean gas usaina ostalaritzako lokal batetik zetorrela pentsatu badute ere, kalean zegoen arazoaren jatorria.

EDPko teknikoek matxura konpondu ostean, 13:00ak aldera udaltzainek hesia erretiratu eta kalea ireki dute.

Amaia del Campo Barakaldoko alkatea gas ihesa izan den tokira bertaratu da gertaturikoan berri izateko.


Urkulluren arabera, guztiz armagabetzeko konpromisoa zuen ETAk

Sortuko presidenteak ez du zalantzarik erakunde armatuak armagabetzeko engaiamendua beteko duela, baina gaineratu du ezin direla "zailtasunak gutxietsi".

Iñigo Urkullu Eusko Jaurlaritzako lehendakaria elkarrizketatu du Europa Press berri agentziak, eta, bertan, ETAren armagabetzeaz jardun du, besteak beste. Esan duenez, Nazioarteko Egiaztatze Batzordearen aurrean ETAk lehen armak zigilatu ostean, Urkulluk "hartu beharreko arrisku guztiak" hartu zituen, uste baitzuen horren ostean "ETAk agiri argi bat" plazaratuko zuela: "Ez da nik uste nuena, konpromiso bat zegoen. ETAren aldetik ez da konpromiso hori bete".

Urkulluk azaldu du "oso argi" duela jarraitu beharreko bidea "erabat eta modu egiaztagarrian armagabetzea" eta "eragindako oinaze bidegabearen aitortza" dela, espetxe politikan eta "elkarbizitza politiko normalizatu" baten alde eman beharreko pausoez gain.

Martin McGuinness eta Jonathan Powell nazioarteko bitartekarien bisita ere izan du hizpide. Urkulluren ustez, "agerikoa" zen horien bisitak "ezker abertzalearen estrategiari" erantzuten ziola, eta argudiatu du ez duela "jokoa" egin nahi izan: "Ezker abertzaleak ikutzen duen guztia erretzen du, eta, oraingoan, nazioarteko eragile deiturikoen irudia erre du". Nolanahi ere, gaineratu du ez duela auzitan jartzen Powellen eta McGuinnessen "asmo ona".

Arraizek, zalantzarik ez

Urkulluri erantzun dio Hasier Arraiz Sortuko presidenteak. Esan du ez duela zalantzarik ETAk konpromiso hori beteko duela, baina zehaztu du ezin direla gutxietsi horretarako dauden "zailtasunak". Horiek "ulertu" eta "ekarpen positiboak" egin beharko lituzkeela ihardetsi dio Arraizek Urkulluri".

Ezker abertzaleak "ukitzen duen guztia erre" egiten duela ere esan du Urkulluk. Horren harira, Arraizek adierazi du zenbait ordezkari politiko ez direla "heldutasun politikoa eta ardura" erakusten ari.


Jokin Altunak lau t'erdiko finala jokatuko du Bilbon

Amezketarrak 12-22 irabazi dio Aimar Olaizolari finalerdietako partida, Iruñeako Labrit pilotalekuan. Urrutikoetxearen eta Bengoetxea VI.aren arteko irabazlearen aurka jokatuko du Altuna III.ak azaroaren 19an.

Hainbat datu:

Jokoaren denbora: 10.18

Partidaren denbora: 52.14

Olaizola II: Sake 1, falta 1, 6 eginak eta 5 galduak.

Altuna III: Sakez 4, 2 falta, 12 eginak eta 3 galduak.

Partida osteko bi pilotarien hitzak Tolosaldeko Ataria-ren astearteko zenbakian.


Irudietan: San Lorentzo egunean herri-kirol jaialdia egin zuten Aian


Bernd Langer aktibista eta historialari alemaniarra Elgetan izango da, domekan

Sei eguneko egonaldia egingo du Euskal Herrian eta hainbat hitzaldi eta bisita egingo ditu. Besteak beste, Gernikan, Bermeon, Bilbon, Iruñean eta Gasteizen izango da. Elgetan egingo du egonaldiko azken geldialdia. Intxorta 1937 kultur elkarteko kideekin elkartuko da.

Espaloian dagoen Memoria Historikoarekin Euskal Interpretazio Zentroan egin dute hitzordua, domekan, Bernd Lander historialari eta aktibista antifaxistarekin. 10:00etan elkartuko da Intxorta 1937 kultur elkarteko kideekin.

Euskal Herrian hainbat geldialdi egin eta gero iritsiko da Langer Elgetara. "Historialari eta aktibista antifaxista da Langer", azaltzen du Baskale elkarteko Klaus Armbrüsterrek. "40 urteko ibilbide aktibista egin du Alemaniako mugimendu antifaxistan eta hainbat liburu idatzi ditu. Duela 10 urte hasi zen Antifaschistische Aktion – Geschichte einer linksradikalen Bewegung liburua idazten. Nagusiki, Alemaniako antifaxismoa ikertzen du lan horretan. Mugimendu hori orain 100 bat urte sortu zen Alemanian alderdi komunistaren inguruan, eta Hitler-en nazional sozialismoaren aurka. Gaur egun mugimendu anarkista ere barneratzen du. Liburua itzultzen ari gara Sare Antifaxistaren eta Baskale elkartearen ekimenez".

Langer Bermeoko Kabitze lokalean, Bilboko Zirika kultur gunean, eta Iruñeko Katakrak liburu-dendan izango da egunotan. Gernika eta Gasteiz ere bisitatuko ditu memoria historikoaren inguruan lanean diharduten elkarteak ezagutzeko. Gasteizen, Martxoak 3 elkarteko kideekin elkartuko da eta Errekalor auzoa erakutsiko diote.

Elgetako bisita

Elgetako bisitan Intxorta 1937 kultur elkarteko kideekin elkartuko da. Espaloian dagoen Memoria Historikoarekin Euskal Interpretazio Zentroa erakutsiko diote, eta baita ere Intxortako Atea, Asentzion.

Baskale elkarteak, Rosa Luxemburgo taldeak eta Bilboko IPES taldeak antolatu dute bisita.


Urtaranek bere proiektua garatu dezan, konfiantza eskatu die Urkulluk gazteei

Urtaranek ohar egin du bi aukera daudela: egindako bidean segi, ala «bidean nahasi». Ramiro Gonzalezek 10.000 lanpostu hitzeman ditu

«Badakigu nolako zailtasunak aurkitu zenituen eta jarri dizkizuten oposiziotik»; Iñigo Urkullu Eusko Jaurlaritzako lehendakariak atzo Gasteizen EAJk egindako ekitaldia baliatu zuen Gorka Urtaran Gasteizko alkate eta alkategaiaren lana goraipatzeko: «Horregatik goresten dugu horrenbeste egin duzuen lana». Alkategaiari ez ezik, EAJk eskuetan daukan proiektuari ere babesa adierazi zion lehendakariak: «Etorkizunera begira dagoen proiektu bat da». Gazteei hitz egin zien, etorkizuneko Gasteiz «gaztea», «irekia» eta «aukeraz betea» izango dela nabarmenduz. Lehendakariaren ostean aritu ziren Urtaran bera, Izaskun Bilbao Europako Parlamenturako hautagaia eta Ramiro Gonzalez ahaldungai nagusia. EAJk lau urteetan lortutakoa ardatz hartuta, botoa eskatu zuten, proiektuak segitu dezan.

Alkategaiari babesa helaraztea izan zen Urkulluren mitineko xede nagusia. «Gorka Urtaranek buelta erdi eman dio Gasteizi», esan zuen. «Elkarlana sustatu du, zorrak izatetik kudeaketa eraginkorra izan du, eta inbertsioak ez izatetik haztera pasatu da hiria».

Ekobulebar proiektua goraipatu zuen lehendakariak, eta hori garatzeko elkarrekin lanean jardungo dutela jakinarazi zuen. «Elkarrekin eta gaztetasunaren indarraren laguntzarekin aurrera egingo duen proiektua da. Gasteiz biziberrituko du».

Urtaranek, berriz, ohartarazi zuen alkatetza galtzeak ez lituzkeela «ondorio positiboak» izango: «Euskadi ondo doa. Bi aukera ditugu: bide horretan jarraitu edo bidean nahasi». Akordioak sustatuta, aurreko urteetan Gasteizko agenda bete duela ere azpimarratu zuen. Adostasun horien artean aipatu zituen Espainiako Gobernuarekin AHTa lurperatzeko lanen akordioa eta Jaurlaritzarekin garraio publikoa sustatzea.

Orain artean lortutakoa izan zuen hizpide Ramiro Gonzalez ahaldungai nagusiak. Azken lau urteetako garapen ekonomikoa goratu zuen: «13.000 lanpostu sortu ditugu». Hala ere, horretara mugatu beharrean, Araba Europan abangoardia bilakatu nahi duela zehaztu zuen: «Zimenduak jarri ditugu, baina segi behar dugu lanean. Ezin da eraiki duguna arriskuan jarri». Hauteskundeetan berriz ere ahaldun nagusi hautatuz gero, 10.000 lanpostu berri sortzea hitzeman zuen.

Beste alderdien estiloa

Lanerako EAJk dituen estiloa eta moduak ere goretsi zituen ahaldun nagusiak. Haren ustez, beste alderdiek «inposatu» eta «konfrontazioa bilatu» nahi dute; ez, ordea, jeltzaleek, «akordioak bilatzen» dituelako. «Aurrera edo atzera egin dezakegu. Aukeratu egin behar da zeinen alde egin nahi duten hautesleek».

Proiektuak garatzeko duten talde lana nabarmendu zuen Izaskun Bilbaok, dauden tokian daudela ere, balio berdinetan oinarritzen direlako: «Berdin du Gasteizen, Araban, Bruselan edo Estrasburgon izan, filosofia bera erabiltzen dugu».

Europako Parlamentuko kide izan da orain arte Bilbao, eta bertan lortutako garaipenak ekarri zituen gogora: frankismoko biktimen gaia parlamentuan lantzea edo mugikortasunaz ikasteko europarlamentariak Gasteizera gonbidatu izana, esaterako. Garoñako zentral nuklearraren kasua ere gogoan izan zuen, eta balioan jarri Gonzalez Arabako ahaldun nagusiaren lana: «Lanean aritu gara elkarrekin, zentralak araudia betetzen zuen jakiteko. Itxi bada, bere lanari esker izan da». Etorkizunean Urtaranen hiri proiektua babesteko konpromisoa duela berretsi zuen.


Indarkeriari aurre egiteko neurri berriak urrian ezarriko ditu Europako Batasunak

Frantziak bertan behera utzi du Schengengo akordioa, eta mugetako zaintza gogortu


Beste bira taldeak 12. postuan bukatu zuen Euskadiko Txapelketa

Beste Bira atletismo taldeak Euskadiko Kros Luzeko Txapelketan hartu zuen parte Ordizian. Txorierriko taldea 12. postuan gelditu zen lasterketan.

Lau korrikalarik osatu zuten taldea: onena Martin McGragh izan zen, 35. postuan amaitu baitzuen txapelketa; Ander Zoritak, 57. postuan; Gonzalo de las Herasek, 125. postuan; eta Egoitz Piñeirok, 139. postuan. Taldekoak pozik agertu dira, atletak gero eta emaitza hobeak lortzen dabiltza eta.


Koordinatzaile eta begiraleak asteburu pasa Orion

Lortu beharreko helburuak asko ziren, horien artean begiraleen funtzioak zehaztu, egin behar duten lana zein den ondo jakin dezaten. Bide batez begirale, koordinatzaile eta lantaldearen harremana bultzatzeko balio izan du irteerak, asteburu bat elkarrekin pasa eta horrela harremanak sendotu dituzte.

Asko berriak ziren eta elkarren artean ezagutzeko aprobetxatu dituzte egunak. Koordinatzaile bakoitza bere taldekoekin egon da eta talde jokoak egin dituzte elkarrekin. Parte hartzea derrigorrezkoa zen baina oso balorazio ona egin dute koordinatzaileek, begiraleen inplikazio eta parte hartzea handia izan zelako. Udako ihardueratan helburu batzuk daude finkatuta eta horiek lortzeko egin beharrekoak azaldu zizkieten begiraleei, adibidez hizkuntza helburuak lortzeko trebatu dituzte, beti hezkuntza baloreak kontuan hartuz eta irizpide pedagogikoak landuz. Azken finean, lortu nahi diren helburuak eskuratzeko baliabideak eskaini zaizkie gazteei.

Beste eratako formazioa ere eman zitzaien begiraleei, lehen sorospen ikastaroa adibidez edozein ustekabe dela prest egon daitezen.

Programazio aberatsa landu dute asteburuan zehar, ikasten zuten bitartean ondo pasatzea zen helburu garrantzitsu bat eta nahiz eta eguraldiak ez lagundu primeran egon ziren gazteak. Asteburuan egindako lan honekin begirale eta koordinatzaileen arteko funtzionamendua hobetu da harremanak estutu direlako.

Larunbatean, afaldu eta gero, sorpresa zeukaten prestatua eta Oriotik ibili ziren pista-jolasean. Koordinatzaileek begiraleen rola hatu eta herrian zehar ezkutatu ziren, begiraleek aurkitu behar zituzten haurrak izango balira bezala. •


Bai Euskarari Ziurtagiria indartu nahi du Leitzaldeko Euskara Zerbitzuak

Langilea kontratatuko du sustapen lana egiteko

Aurten ez da Bai Euskarari Ziurtagiriaren ekitaldirik eginen Leitzaldean, bi urtetik behin eginen delako, baina halere, ziurtagiria indartzeko lanean segitzen du Leitza, Goizueta, Areso eta Aranoko Euskara Zerbitzuak. Bai Euskarari Ziurtagiriaren Elkartea pertsona bat kontratatzekoa da ziurtagiria duten entitate guztiengana joan eta bakoitzak dituen konpromisoen eta bakoitzaren egoeraren segimendua egiteko. Horren arabera, elkarteak ziurtagiria berrituko lieke. Gisa berean, ziurtagirik ez duten entitateei ere eskuratzeko gonbitea egin nahi die Euskara Zerbitzuak.

Proiektuak

Bestalde, hainbat dira Euskara Zerbitzuak aurten landu dituen proiektuak. Goizuetan, Kultur Taldearekin batera, Xapo aldizkariaren 8. alean kaleratu dute hilabete honetan. Ordenagailuan euskaraz lan egin eta software librea erabiltzeko ikastaro bat ere egin dute eta irakurzaletasuna bultzatzeko euskarazko produktuak paratu zituzten Txino auzoko bestetan.

Ludoteka

Bestalde, urritik maiatzera ludoteka abiatu zuen Leitzan eta Areson. Ikasturtea ostegun honetan Areson eta ostiralean Leitzan bukatuko da. Gainera, aurten ere udarako aisaildi eskaintza antolatu da Leitzan: Haur Txokoa eta tailerra gaztetxoentzako.

Helbide elektroniko berria

Azkenik, esan, helbide elektroniko berria duela Euskara Zerbitzuak: laga@iparmank.org. Hona helbidearen azalpena: laga, ‘L’eitza, ‘A’reso, ‘G’oizueta eta ‘A’rano eta iparmank, ’ipar’raldeko ‘mank’omunitatea.


Markinako 39. Esku Pilota Txapelketaren finalak, domekan

Asteburu garrantzitsua dauka aurretik Markina-Xemeingo Esku Pilota Taldeak. Alde batetik, Markinako 39. Esku Pilota Txapelketa jokatuko dute etzi, herriko frontoi txikian, eta bestetik, Bizkaiko 47. Herriarteko Esku Pilota Txapelketaren finalaurrekoetako joaneko esku pilota partida izango dute bihar, Zornotzaren aurka.Maiatzaren erdian hasi zuen herriarteko txapelketa Markina-Xemeingo taldeak, eta Gernikako taldeari final erdietan irabazi ondoren, finalaurreetara ailegatu dira. Joaneko partida izango du lehenengo, Markina-Xemeinen bertan, eta datorren astean itzuliko partida jokatuko dute Zornotzan.16:30ean hasiko da lehia kadeteen partidagaz, eta ondoren, gazteak eta nagusiak aterako dira Markina-Xemeingo pilotaleku nagusiko kantxara. Aurrera egiteko indartsu dago taldea, baina herritarren animoak ere eskertuko dituzte finalaren aurreko azken txanpari aurre egiteko. «Berriro ere etxeko taldea maila gorenera iristear dago, eta horretarako herritarren laguntza eskatzen dugu. Ia frontoia betetzen dugun».Markinako txapelketaBestalde, apirilaren lehen astean hasita, jokoan egon da Markina-Xemeingo 39. Esku Pilota Txapelketa. Domeka goizeetan jokatu dituzte partidak batez ere, baina barikuren batean ere egon dira frontoi txikian. 7 urteko pilotarietatik hasi eta nagusiak arte parte hartu dute herriko txapelketan, eta etzi erabakiko dira irabazleak, 10:00etatik aurrera jokatuko diren partidetan.


Adegik iragarri du Gipuzkoa atzeraldian sartuko dela

"Oso-oso urte gogorra izango da", esan du herrialdeko enpresarien elkarteak. Barne produktu gordinak %0,5 egingo du atzera, eta enpresen %5 itxiko dituzte. Araban enpresen laurdenek aurten lantaldea murriztu egingo dute.

2012a izango da duela bost urte krisia hasi zenetik urterik gogorrena, Adegi Gipuzkoako enpresarien elkarteak gaur iragarri duenez. "Oso-oso urte gogorra izango da, urte beltza". Izan ere, herrialdea atzeraldian sartuko dela aurreikusi du: barne produktu gordinak %0,5 egingo du atzera. "Alarma guztiak piztu dira".

Beraz, lanpostu galera izango dela deritzo Adegik. Uste du 1.500 lanpostu sortuko direla Gipuzkoan, baina 2.800 galduko direla ere bai; ondorioz, 1.300ekoa izango da galera. Lanpostu gehien eraikuntza eta industria arloetan galduko da, haren iritziz.

Adegiren datu gehiago: 2011n Gipuzkoako enpresen erdiek ez zuten diru irabazirik izan; 2012an kopuru hori handitu egingo da, eta aurten enpresen %5 itxiko dituzte.

Administrazio guztiei eskatu die ekonomia, finantzaketa eta enplegua sustatzeko neurriak hartzeko. "Denbora askorako jokoan dugu Gipuzkoaren etorkizuna", adierazi du Adegik.

Urtean hiru hilean behin enpresetan inkesta egiten du, eta gaur abendukoaren berri eman du Donostian, bere egoitzan. Han izan da, besteak beste, Eduardo Zubiaurre Adegiko presidentea.

Araban, berriz, bertako Industriako Merkataritza Ganberak gaur esan du herrialdeko enpresen laurdenek aurten lantaldea murriztu egingo dutela. 271 lantokitan egindako galdeketaren ostean atera du ondorio hori ganberak.


Uruguaik Jordania jipoitu eta Mundialerako txartela oso gertu du

Hogeita bi minutu eutsi dio berdinketari Jordaniak. Pereira (0-1), Stuani (0-2), Lodeiro (0-3), Cebolla Rodriguez (0-4) eta Cavani (0-5) izan dira golegileak.

Uruguaik 0-5 irabazi dio Jordaniari 2014ko Brasileko Munduko Txapelketara sailkatzeko azken kanporaketako joaneko partida. Garaipen honekin, Uruguaik oso gertu du Mundialera sailkatzea.

Jordaniak ilusioarekin ekin dio partidari, baina 22. minutuan Maxi Pereirak sartu duen golak (0-1) ilusio guztiak zapuztu ditu. Atsedenaldira iritsi orduko, 42. minutuan, Stuanik egin du 0-2koa. Bigarren zatian festa biribildu du Uruguaik Nicolas Lodeiroren (69. min), Cebolla Rodriguezen (78. min) eta Cavaniren (91. min) golekin.

Itzulerako partida, azaroaren 20an jokatuko da Montevideoko 'Centenario' zelaian.

Fitxa teknikoa:

0 - Jordania: Mohammad Shatnawi; Sharif Nassar, Tareq Khattab, Saeed Al Murjan, Odai Al Saify (Musab Allahham, 53. min); Adnan Hasan, Ahmad Ibrahim, Oday Zahran (Thaer Bawab, 53. min), Khalil Bani Ateyah (Rakan Bani Khaled, 65. min); Hatem Aquel eta Ala Al Bashir.

5 - Uruguai: Martin Silva, Maximiliano Pereira, Diego Lugano, Diego Godin, Martin Caceres; Egidio Arevalo Rios, Nicolas Lodeiro (Alvaro Pereira, 69. min), Christian Stuani (Gaston Ramirez, 69. min), Cristian Rodriguez; Luis Suarez (Diego Forlan, 80. min) eta Edinson Cavani.

Golak: 0-1: 22. min, Maximiliano Pereira. 0-2: 44. min, Stuani. 0-3: 74. min, Lodeiro. 0-4: 77. min, Cristian Rodriguez. 0-5: 90. min, Cavani.

Epailea: Svein Oddvar Moen (NOR).


Baratze-parkearen erabilera zozketara aterako du Udalak

Baratze Parkeko partzeletako bat eskuratzeko aukera dago, martxoaren hamarra bitarte.

Udalak Baratze-parkeko lursailetako bat eskuratzeko aukera zabaldu du. Interesa duen pertsonak izena eman beharko du Bertan bulegoetan, martxoaren 10a baino lehen. Hautaketa zozketa bidez erabakiko da, Udalak ezarritako prozeduraren arabera.

Baratze-parkea herritaren artean elikadura eta ohitura osasuntsuak sustatzeko proiektua da, Kutxa Ekogunearekin batera sustatu zena. 2016an, Udalak oharrean gogora ekarri duenez, "49 partzela eskaini zituen, zeinak, izena eman zuten pertsonen artean zozketa bidez banatu ziren. Proiektua abian jarritakoan Udalak azaldu zuen baratze ekologikoen lagapena gehienez 4 urterako izango zela, eta behin epe hori beteta, berriro zozkatuko ditu".


Hizkuntzaren kutxak, irekita

Azken hilabeteetan, 34 hizkuntzatan argitaratu dituzte euskarazko hiztegiak. Tresna horiek sortzerakoan, elkarlana izan da oinarri Interneten, baita hortik kanpo ere. Herritarrei dagokie hiztegiak osatzea.

Hizkuntzaren doinua eta zuzentasuna mantentzeko beharrezkoak dira hiztegiak. Hitzak gordetzen dituzten kutxak dira hiztegiak; hiztunek kutxa ireki eta hitzak mailegutzat hartzen dituzte, erabili eta berriro gordetzeko. Hiztegi berrienek, ordea, badute berezitasun bat: erabiltzaileek kutxako hitzak moldatzeko aukera dute, eta adierazpide berriak gehitu ditzakete. Orain arte denentzat ziren hiztegiak; orain, denentzat eta denek eginak dira.

Azken hilabeteetan aurkeztutako euskal hiztegiek aniztasuna eta lankidetza dute oinarri. Gutxienez 34 hizkuntzatan argitaratu dituzte hiztegiak, eta euskaldunen zein beste hizkuntza batzuetako hiztunen laguntzarekin gauzatu dituzte proiektuak.

Elhuyar fundazioak Hiztegi Automatikoen ataria aurkeztu du; euskara alemanarekin, arabierarekin, hindiarekin, swahiliarekin eta txinerarekin lotu dute. Hiztegiak elebidunak dira, baina ingelesa erabili dute zubi lanak egiteko. Prozesua honako hau da: jatorrizko hizkuntzatik ingelesera itzultzen dira hitzak, eta ingelesetik euskarara; edota alderantziz.

Hizkuntzak hautatzerakoan hiru irizpide erabili ditu Elhuyarrek: hizkuntzen hiztun kopurua handia izatea, kontinente bat baino gehiagotan hitz egiten diren hizkuntzak jasotzea eta euskararekin lehendik egin gabe dauden hizkuntza bikoteak osatzea. Igor Manterola Elhuyar fundazioko ikertzailearen hitzetan, «gizarteari, orokorrean, eskainita daude hiztegiok», ez dira esparru jakin baterako tresnak, eta horrela jarraituko dute lanean. Jakinarazi duenez, beste hizkuntza batzuekin ere ari dira prestatzen hiztegi automatikoak.

Arrasateko GoiHata itzulpengintza enpresak, berriz, japoniera-euskara sagu-hiztegia sortu du. Oraindik ez dago eskuragarri, baina laster Interneten egongo da, guztientzat eta doan kotobai.com webgunean. Sagu-hiztegiak erabilerrazak dira Interneteko erabiltzaileentzat: japonieraz ulertu ezin ditzaketen hitzen gainean sagua jartzea nahikoa da euskarazko itzulpena ikusteko.

Bi erakundeek lan gogorra egin dute hizkuntza baliabideok eratzeko. Hala ere, hiztegiok ez daude amaituta, software askearen laguntzarekin egunero osatzen baitoaz. Teknika horrekin erabiltzaile guztiek lagundu dezakete hiztegia mardulagoa egiten, egile eskubideak irekiak baitira. Igor Manterola Elhuyar fundazioko ikerlariaren hitzetan, «tresnak hobetzeko jendearen erabilera aprobetxatzea da asmoa, eta horrela, hiztegiak hazten joatea». Manterolak gogorarazi du Elhuyarrek orain arte eginiko bide berari jarraitu diola. Fundazioak eginiko hiztegi guztia «askeak» dira.

Internetetik at

Ez da Internet lankidetza eredua praktikan jartzeko modu bakarra. Software askearen erabileraren aurretik auzolana existitzen zen, eta oraindik ere jarrai daiteke bide hori. Gipuzkoako Foru Aldundiak euskaraz «oinarrizko kontzeptuak adierazteko» hiztegiak argitaratu ditu 28 hizkuntzatan, eta horretarako Euskara Elkarteen Topagunearekin eta jatorri desberdinetako herritarrekin lanean jardun du. Maider Elkoro Euskara Elkarteen Topaguneko kideak Gipuzkoatik kanpo jaiotako gipuzkoarrekin egin du lana, eta denen artean gauzatu dute proiektua. Diputazioak Elkororen jarduna «proiektuaren arima» izan dela nabarmendu du.

Aldundiak 75.000 ale argitaratu ditu Gipuzkoan gehien entzundako hizkuntzekin. Udalei eman dizkie hiztegiak, behar dituztenek erabil ditzaten. Ekainean argitaratutako hiztegiek harrera ona izan dute, jada ale guztiak amaitu baitira. Foru aldundiak ale gehiago eskatu ditu, udaletan ez ezik, eskoletan eta harrera zentroetan ere banatzeko. Diputazioak ez du baztertzen hiztegiak hizkuntza gehiagotara itzultzea, baina, oraingoz, dituztenak «zabaltzen» saiatuko da.

Marcos Nanclares Gipuzkoako Foru Aldundiko Migrazio eta Aniztasun zuzendariaren hitzetan, hiztegiok argitaratzeak bi helburu nagusi ditu: batetik, «euskara erdigunean» jartzea, «hor dagoela» ikusteko. «Beste herrialdeetatik etortzen diren pertsona batzuek ez dakite euskara existitzen denik ere, eta haiei euskara aurkeztu nahi izan diegu». Bestetik, diputazioaren ideiei jarraiki, gutxiengo hizkuntzei «keinu txiki bat» egitea. Zuzendariak dioenez, «bi norantzako bide bat» egin nahi izan dute hiztegiekin: «Haiek gure hizkuntza ezagutzea eta erabiltzea nahi dugu, baina guk ere haiena kontuan izanda: haiek gure herritarrak dira; beraz, haien hizkuntzak gure hizkuntzak ere badira».

Azkenaldian sortutako hiztegiekin, hizkuntza berriak gehitu zaizkie euskal hitzen kutxei. Herritarren eta Interneteko erabiltzaileen esku dago tresnok arduraz erabiltzea eta guztien artean kutxa horietako altxorra zaintzea. Hori da hiztegi berrien helburua: denen artean, denentzat.


'Zuk zuretzat sortu' eta 'Ondo pentsatu' lanak, Euspoteko garaile

Iragarki onenaren saria irabazi dute Idoia Lahidalgak, Oihane Puertasek eta Julen Urtxegik


Jose Pablo Arriagaren ‘Atzeak’ erakusketa inauguratuko da gaur Markina-Xemeinen

1912.urtean eraiki eta franskismoaren azken urteetararte etengabe erabili zen Markina-Xemeingo kartzela zaharrak bere ateak irekiko ditu gaur, Markinako bonbardaketaren 75.urteurrenean, Jose Pablo Arriagaren eskulturen agertoki bihurtuta. Kartzela zaharrean gertatu zitekeenari buruz bere oroimenak dioena irudikatu du eskulturgileak bertan. Gaur 20:00etan inauguratuko den erakusketa ekainaren 3ra arte egongo da zabalik, asteburuetan, 12:00etatik 22:00etara.


ETAren armagabetze-iragarpena, aztergai, 'Goiz Kronika'n

Joxe Juan Ugaldek gidatuta, larunbatean, Begoña Errazti eta Jexux Mari Mujikarekin egingo du aktualitatearen errepasoa. Igandean, berriz, Gure Esku Dagok sustatutako galdeketak izango ditu ardatz.

Asteburu honetan, Joxe Juan Ugaldek gidatutako 'Goiz Kronika' irratsaioak ETAren armagabetze-iragarpena eta Gure Esku dagok sustatutako herri galdeketak izango ditu ardatz.

Larunbatean, 07:00etan hasiko da saioa. 08:00etako albiste errepasoaren ondoren, 08:30ean, Begoña Errazti eta Jexux Mari Mujika solaskideak ETAren armagabetze-iragarpenari buruz ariko dira bereziki. Biarritzeko Foro Sozialari eta Eusko Legebiltzarrak armagabetze proposamenari adierazi dion adostasunari ere egingo diote tartea.

Igandean ere 07:00etan hasiko da 'Goiz Kronika', eta albistegi nagusia, berriz, 09:00etan izango da. Igandean egingo dituzte erabakitzeko eskubideari buruzko herri-galdeketak Gipuzkoako 34 herritan eta Bizkaiko batean, Gure Esku Dago ekimenaren bidetik. Jarraipen berezia egingo zaio ardatz albistegian.


Sute batek bi kamioi kiskali ditu Amurrion

Ez dute hipotesirik baztertzen eta Ertzaintza ikertzen ari da, sutea ezustean hasi zen edo norbaitek ibilgailuei su eman zien argitzeko.

Sute batek Saratxaga garraio enpresako bi kamioi kiskali zituen bart, Amurrion (Araba), Segurtasun Saileko iturriek eitb.eus-i baieztatu diotenez. Sua 23:20 aldera piztu zen.

Bi ibilgailuek enpresaren aparkalekuan hartu zuten sua.

Ez dute hipotesirik baztertzen eta Ertzaintza ikertzen ari da, sutea ezustean hasi zen edo norbaitek ibilgailuei su eman zien argitzeko.


EH Bilduk Udal gobernu berria osatzeko bilerak deitu ditu ordezkaritza lortu duten gainerako alderdiekin

EH Bildu izan zen garaile maiatzaren 24ko Udal hauteskundeetan eta Udal gobernu berria osatzeko prest dago. Helburu horrekin bilera sorta deitu ditu aste honetarako PSE-EE, EAJ-PNV, Ganemos eta Irabazi alderdiekin. Ohar bidez, EH Bilduk udal sendo eta egonkorra deitzeko asmoa agertu du: ”Bilkurak egingo ditugu ordezkaritza lortu duten gainerako alderdiekin aste honetan zehar. Hain zuzen ere, hauteskundeetako emaitzen inguruan egiten dugun hausnarketa partekatuko dugu eurekin, Udal gobernu berriak beharrezkoa duen egonkortasuna mahai-gainean jartzearekin batera. EH Bildu jarrera baikor batekin agertuko da bilera horietara, jarrera eraikitzaile batekin; eta jarrera bera eskatzen diegu gainerako alderdiei ere”.


Joaneko partidua gaur, Arrasaten

Astigarragak final zortzirenetako kanporaketa jokatuko du gaur Arrasateren aurka. Joaneko partidua izango da eta Arrasaten jokatuko dute, Uarkape pelotalekuan (19:45). Kanporaketa zaila izango da, arrasatearrek pelotari onak baitauzkate: Morón Bolinaga... Astigarragako pelotariak honakoak izango dira, kadeteetan: Gorka Oiarbide eta Hodei Exposito. Jubeniletan: Maikel Ruiz eta Argoitz Otaño (Egoitz Olarra operatu berri dute); eta seniorretan: Xabier Barandiaran eta Jokin Santxez. Horiez gain, taldea osatzen dute: Oier Olarra kadeteak eta Harri Loidi eta Oier Gurutzealde seniorrek.


Iragarpen ikusgarria

Urdaibaik hirugarren bandera irabazi zuen San Miguel ligan igandean, eta Hondarribiak sailkapenean atzean utzi du Orio.


Gozatu ederra hartu dute

Eneko Castro zenaren omenezko Euskal Krosaren beste edizio bat jokatu da gaur Garaikoetxea-Landaberri ikastetxean. LH6 mailakoak izan dira korrika egiten lehenak. Promozio gazteagoetako neska-mutilak aritu dira gero. Primeran pasa dute denek.

Eneko Castroren omenezko Euskal Krosaren 22. edizioan lehiatu dira gaur Garaikoetxea-Landaberrin ikasten duten dozenaka gaztetxo. Eguraldi ezin hobea lagun, atletismoaz disfrutatu dute, eta gozatu ederra hartu. Guraso eta lagunen animoek indarrak eman dizkiete helmugara iritsi aurreko esprintean estutzeko.

LH 6 mailan dauden korrikalari gazteak izan dira lasterka egiten aurrenak. Garaikoetxeako patioko estalkian kokatutako irteera lerrotik abiatu dira; aldapatxoa igo dute gero; ikastetxetik atera, Mirentxu-Enea zeharkatu, eta beste aldeko sarreratik sartu dira berriro patiora, ziztu bizian. Orduan erretiratu dira lasterketa kontrolatzen ari ziren gazteak. Helmuga lerroa akituta zeharkatu dute batzuk, eta irribarretsu beste batzuk. Goizeko une hunkigarrienetako bat lehenengo lasterketan gertatu da: lagun koadrila bat, lau mutil, elkar besarkatuta iritsi da. Helburu nagusia kirolaz gozatzea da. Promozio gaztegoetako lasterkarien txanda iritsi da gero.

Korrikaldia amaitu ostean, dominak eta freskagarriak hartu dituzte neska-mutilek, indarrak berritzeko. Bukaeran sari-banaketa ekitaldia egin dute antolatzaileek.


Ehunka pertsonak pentsio erreformaren aurka protesta egin dute Baionan

Lapurdiko hiriburuan jendetza elkartu da beste behin. Manifestariek Departamentu Kontseiluaren aurrera arte egin dute ibilbidea.

Emmanuel Macronen Gobernuaren pentsio erreformaren aurka beste protesta egun bat larunbat honetan. Lau aste dira jada sindikatuak protestan hasi zirela eta Gabonetan ere ez dute etenik egin. Ipar Euskal Herrian, Baionan, jendetza elkartu da beste behin.

Trenbideetako langileek lanuzteekin jarraitzen dute, garraioan arazoak gabon garai honetan ere, eta gaur manifestazio eta protesta ekintzak hiriburu bat baino gehiagotan sindikatu guztiek deituta.

Intersindikalak dei egin du manifestaziora, eta txaleko horiek bat egin dute deialdiarekin. Emmanuel Macron Frantziako presidentearen aurkako oihuekin abiatu dira Baionako kaleetan. Ehunka lagun elkartu dira, iragan asteetan egindako bost manifestazioetan bezala. Manifestariek Departamentu Kontseiluaren aurrera arte egin dute ibilbidea, Berria-k azaldu duenez.

Joan den asteko ostegunean egin zuten aurreko protesta jendetsua. Orduan, Frantziako Poliziak trenbideetako langile bat atxilotu zuen, LAB sindikatuko afiliatua. Egunean bertan askatu zuten.

Sindikatuek erretreten erreformaren kontrako borrokari eutsi nahi diote, Frantziako Gobernuak atzera egin arte. Frantziako Exekutiboak ez du horretarako asmorik adierazi, ordea. Urtarrilaren 7an egingo dute hurrengo bilera sindikatuekin.

Oraingoz, Macronek urtarrilaren 22an nahi du aurkeztu pentsioen erreformarako proiektua Ministro Kontseiluan.


«Bost dolar ordainduta emakume yezidi bat eros zenezakeen»

Erlijio talde txiki bateko kide da Shammo. Hamaika gatazka bizi izan dituzte Estatu Islamikoak euren lurra indarrez hartu zuenetik. Egoeraren gordina azaldu du Gasteizen egindako hitzaldi batean.

Ingeles Literatur ikasketak egin zituen Nareen Shammok (Bahzani-bashiqa, Irak, 1986). Hala ere, kazetari lanetan ari da, ikerkuntza kazetaritzan, hain zuzen. Nahikoa arazo izan ditu bizitzan. Izan ere, yezidia da. Erlijio talde txiki bat osatzen dute. Historian zehar jazarriak izan dira, eta egoerak okerrera egin du Estatu Islamikoak euren lurren kontrola eskuratu ostean. Shammo ezaguna egin da emakumeak EItik askatzeko sare bat sortzeagatik. Egun, Alemanian bizi da, eginak dizkioten mehatxuengatik. Yezidien eta, zehazki, emakumeen egoerari buruz hitz egin du Gasteizen, Amnesty Internationalen eskutik.

Bi urte pasatu dira EIk yezidiak Iraken bizi ziren lurra indarrez hartu zuela. Egun, bizi al da yezidirik han?

Ez. Milioi erdi pertsona inguru lekualdatuak izan dira. Irakeko eremu kurduko, Siriako, Turkiako eta Greziako kanpalekuetan bizi dira. Egoera ulertzeko 2014ko abuztuaren 3ra joan behar dugu.

Zer gertatu zen abuztuaren 3an?

Sinjar [Irakeko barrutia, gehiengo yezidia zuena] kontrolpean hartu zuten islamista erradikalek. Bi egun geroago, 7.000 gizonezko yezidi hil zituzten, eta 2.500 emakume eta ume bahitu. Baina ez da halako gauzak pasatzen zaizkigun lehen aldia.Gure historian, 73 genozidio bizi izan ditugu. Hau 74.a izan da.

Nola eta non daude bahitutako emakume eta ume horiek?

Bahitutakoan, bereizi egin zituzten: emakumeak eta haurrak. Emakumeak saltzen hasi ziren, oso-oso merke. Bost dolar ordainduta, emakume yezidi bat eros zenezakeen. XXI. mendean, posible zen pertsona bat erostea bost dolarren truke. Bost eta mila dolar artekoa zen prezioa. Saldu edo sexu esklabo gisa erabili ditu emakume yezidiak Estatu Islamikoak. Emakume askok beren buruaz beste egin dute. Dokumentatuta daukat.

Umeak jihadista izateko trebatzen ari al dira?

Bai. Egun, entrenamendua jasotzen dabiltza EIko kanpalekuetan, etorkizuneko jihadistak izan daitezen. Gogorra izango litzateke eurekin aurkitu eta ikustea aldatu egin direla, eta yezidiak, edo musulmanak ez direnak, hiltzeko prest daudela.

Zer moduz ari da funtzionatzen EIren eskuetatik emakume yezidiak askatzeko zure sarea?

Nire ustez, oso garrantzitsua da kontu horren xehetasunei buruz ez hitz egitea. Segurtasunagatik, arriskutsua izan daiteke guk egiten dugun lanarentzat.

Ideia nola otu zitzaizun azaldu ahal izango zenuke?

Hasieran, AEBetako eta Europako gobernuei informazioa bidaltzen nien. Baina ez zuten ezer egiten. Orduan hasi ginen .

Nola bizi zineten emakumeak EI iritsi aurretik. Aldea igartzen da?

Ekialde Hurbilean bizi gara. Hango kulturan, emakumea ez da ezer. Dena den, eta trabak traba, emakume yezidi asko beren ikasketak amaitzen saiatu ziren. Medikuak geneuzkan, irakasleak, kazetariak, eta abar. Hala ere, yezidi eremu gehienetan baldintza txarretan bizi ziren.

Zergatik diozu baldintza txarrak zituztela?

Adibide gisa, Sinjarko herrixka batean Lehen Hezkuntzako eskola bat lortu nahi zuten. Gogorra egiten zitzaien neskak beste herri batera bidaltzea. Izan ere, bahitu egiten zituzten. Oso ezaguna da Simonen kasua, 11 urteko neska bat. 2013an bahitu zuten, eta ordutik ez dute haren berri.

Borrokak daude egun Iraken EI bidaltzeko. Lortuko balitz, egoera aldatuko litzateke zuentzat?

EI arazoaren zati bat da. EI aurretik Al-Qaeda zegoen. Al-Qaeda aurretik beste talde txiki batzuk. EI eta gero beste talde erradikal bat sortuko dute, beste izen batekin, ziurrenik. Gure auzokideek bat egin dute eurekin.


Lehiak aurrera darrai

Zorionez, kirolaren osagaietako bat lehia da, bizitzako osagaietako bat den neurri berean. Modu eta intentsitate ezberdinetan islatuta egon daiteke, baina funtsean, batera zein bestera emana izan, helmuga jakina du. Esango didazue lehiakortasunik gabe ikuskizuna non legokeen; antzerkian, beharbada, suposatuta han ere aktoreek antzezlana erronka legez hartzen dutela, kalitateko produktua sortzeko eta eskaintzeko lehia moduan, publikoarengan piztutako harreta zuzenean eta aurrez aurre asetzeko desafio definitiboa bailitzan. Lehiak kalitatea bermatzen du eta onerako da. Beste kontu bat da ikuskizunari halako indarra ematen dion osagaia nola kudeatzen den. Baina gaur ez gara horretan sartuko. Bakarrik esan nahi dut, futbolean eta saskibaloian, kirolik jarraituenak aipatzearren, azpiko ligetan ere astebururo izaten dela zertaz gozatua eta zertaz sufritua. Lehiari esker.

Zorionez, kirolaren osagaietako bat lehia da, bizitzako osagaietako bat den neurri berean. Modu eta intentsitate ezberdinetan islatuta egon daiteke, baina funtsean, batera zein bestera emana izan, helmuga jakina du. Esango didazue lehiakortasunik gabe ikuskizuna non legokeen; antzerkian, beharbada, suposatuta han ere aktoreek antzezlana erronka legez hartzen dutela, kalitateko produktua sortzeko eta eskaintzeko lehia moduan, publikoarengan piztutako harreta zuzenean eta aurrez aurre asetzeko desafio definitiboa bailitzan. Lehiak kalitatea bermatzen du eta onerako da. Beste kontu bat da ikuskizunari halako indarra ematen dion dohaia nola kudeatzen den. Baina gaur ez gara horretan sartuko. Bakarrik esan nahi dut, futbolean eta saskibaloian, kirolik jarraituenak aipatzearren, azpiko ligetan ere astebururo izaten dela zertaz gozatua eta zertaz sufritua. Lehiari esker.

Gaur astebete pasatxo, Tabirakok sekulako poza eman zigun Bide Bideri kanpoan irabazi ostean. Garaipenari esker, Igoera Faserako borroka bete-betean sartu zen. Gainera, puntu bakar bategatik talde gipuzkoarrarekiko averagea alde jarri zuen. Asteburu honetan, aldiz, galdu egin du Baskonia lider indartsuaren kontra (63-67) baina itxura ona emanda eta nortasuna erakutsiz. Ez dago penetan galtzeko betarik, ordea. Konpetizioak aurrera darrai, borrokak ez du etenik eta Tabirakok hil ala biziko beste lehia bat du asteburuan Arabako EHUren aurka. Arabarrak Igoera Faserako bosgarren eta azken postuan daude, Tabirakorengandik garaipen bira. Txinpartak irtengo dira partidu horretan.

Futbolean asteburua ez da oso oparoa izan gure taldentzat. Kulturalak 0-1 galdu du Gernikaren kontra historiarik gabeko partiduan. Elorriori ligako lehen gol sartu diote eta errekorra lortzeko aukera zapuztu, nahiz eta baduten hori baino lehenagoko helbururik. Txanponaren beste aldean daude Iurretako eta Abadiño, biek irabazi eta goian jarraitzen dutelako, eta areto-futoleko zenbait talde. Sasikoa, adibidez. Ohorezko B Mailako lider moduan segitzen du etxean Euskalduna 4-3 menderatuta. Bolada onean dabiltzanen zakuan Lehen Erregionaleko gure ordezkari guztiak ere sartu behar ditugu. Mallabia Bastidak, Presion Breakek (Berriz), Abadiñoko Gaztetxiek eta Abadiñoko Lagunek irabazi egin dute asteburuan, guztiek ere gol askoren aldearekin. Horrez gainera, laurek darraite igotzeko aukerekin. Laurek darraite lehia betean.

Joseba Derteano


Sustatuk 5 urte bete dituela ospatuko dute gaur

Sustatu.com webgunea sortu zenetik bost urte bete dira, eta hori ospatzeko festa egingo dute gaur 18:30ean Arrasateko (Gipuzkoa) Klaustroan. Jaian Yahooko bilaketa arduraduna izandako Ed Freyfoglek eta Iban Zaldua idazleak hitzaldi bana emango dute, antolatzaileen esanetan "labur, baina trinko eta mamitsu".

Blogen mezu onenaren sariketa ere antolatu dute aurten Sustatukoek, eta lehiaketako sari banaketa eta zozketa eginez hasiko dute urteurren festa. Nola ez, jan eta edana ere egongo da, aperitifa egingo baitute, eta aurretik aipatuta bezala Ed Freyfoglek eta Iban Zalduak hitzaldi bana ere emango dute. Internet eta... gaur egungo bizimodua? eman diete gai, eta hortik abiatuta bakotzaik nahi duenaren gainean egingo du bere jarduna.

Arrasateko Klaustroa ez dute oriandik ere ofizialki inauguratu, eta horregatik, "biziki" eskertu dio Sustatuk Arrasateko Udalari Klaustroa festarako uztea.